c: text/html

text:
Hví tað er neyðugt at fornerma
- at fornerma er sjálvur motorurin í allari menning.
Tvørturígjøgnum søguna hava kirkjan, politikarir, myndugleikar, universitet og aðrir moralskir aktørar skírt ávís hugskot fyri at vera "fornermandi", "ódámlig", "særandi" og "niðurlátandi" og, ja, listin er endaleysur...
Somu menniskju og stovnar eru enntá farin í hernað ímóti teimum, tey halda, eru leverandørar av ágangandi 'óbehagiligheitum'.
Rætt hetta uppliva vit í dag; tað hava vit gjørt síðani túsundáraskiftið, men við vaksandi vavi og styrki.
Terroriserandi komformitetur. Og hann ræðir meg. Boring umhugsni og yvirskipað ansing, tá her og nú villskapur og veruligt tankakvirksemi eigur at vera tað, vit langa á tallerkin og forfylgja.
Tú sært tað eisini í teim 30 ára gomlu og tilkomnum, ið halda seg vera modernað, tí tey halda "tað rætta" og eiga trainers. Gev mær megi.
Tey serliga seku eru tey ungu, opinbart vitandi ung. Tú veitst, hasi har, ið lesa og ogna sær vitan. Hasi, ið sambært sær sjálvum eru so right- on og radikal, men eginliga eru representantar fyri eini so avmarkaðari og elendigari samfelagssjón, at vit mugu fara afturum krígsárini at finna eitt líknandi ófrælsi, skortandi progressivitet og ósexuta passión.
Hesi ungu eru allastaðni. Far bara á hvørja sum helst deild á universitetinum, serliga teim "meiri fínu", har tey læra at fáa hvønnannan at kenna seg trygg og tosa hvønnannan niður eftir bakinum. (Veit tað av persónligari erfaring.)
Veruliga, tess menniskjasýn vitnar um eitt so sjokkerandi óoriginalt innaralív, inflaterað egið-intellekt og litinskap, at gerandislig hálka omaneftir Traðabrekku er at fucking fyritrekkja.
Tað amboð, hesi lívleyst ungu gera sær dælt av, er tó ikki so bloody annarleiðis enn tað, farin ættarlið hava brúkt, tá tey hava kent hasa afturvendandi trongdina at buka øll øðrvísimeinandi uppá pláss við orðaskvaldri um ótoleransu:
- ótoleransa fyri teimum, sum fornerma.
Men at fornerma er gott. Tað er neyðugt. Alneyðugt.
Menniskjað hevur ein innara tørv á at gera seg inn á, seta spurnartekin við og láturliggera natúrligu skipanina, átrúnaðarligu skipanina, moralsku skipanina. Hvønn sum ein myndugleika. Ferðsluápostlar og heilsuápostlar. Serliga heilsuápostlar.
At seta seg upp ímóti tí, ið er og teimum, ið halda seg vita--serstakliga teimum, ið vita betri enn onnur, og lata tey kenna tað, andliga og praktiskt.
Men við at fornerma ordanina hava tey skumpað mannaættina frameftir. Uttan fornermilsið og ikonoklastiska hugsan, tað óteinkjandi og freka, har intellekt og langtan møtast, hevði miðøldin enn havt kløtur í okkum.
Í roynd og veru er at kalla allur framburður uppígjøgnum tíðina, alt óumberandi frælsi og modernaðir hentleikar, hesi somu ungu njóta so væl av, ein fylgja av ótroyttandi og djørvum fornermilsum. Sama fornermilsi, tey í síni pillbýttheit kempa ímóti.
Eitt beinleiðis úrslit av, at ísakaldir einstaklingar, men við hjartanum á rætta stað, og onkuntíð bólkar av trúliga hugsandi fólki, hava mótmælt og misbjóðað tíðarinnar rætttrúgv, hava fornermað og havt vanliga viðurkenda fatan fyri gjøldur.
Tí.
Tað, at fornerma, er ikki bert nakað, vit so dánt og misunnandi eiga at góðtaka, NEI! ... fornermilsið hevur forvoldað, at samfeløg hava betrað seg.
At tey eru tað, tey hóast alt eru ídag.
Fornermilsið er motorurin í allari menning.

robotstxt: allowed

filter: keep


text:
Shake It Up: I Heart Dance (Shake It Up: I <3 Dance) er triðja soundtrack fyri Disney Channel Original Series Shake It Up. Føroyska fyritøkan Baroli Music sum Bárður Háberg og Óli Jógvansson eiga, hevur verið við til at skriva, framleiða og miksa tveir av sangunum á fløguni/soundtrack'inum. Shake It Up: I love Dance kom út 5. mars 2013. Tónleikaútgávan hevur artistar, sum eru blivin kend á Disney Channel, eitt nú Bella Thorne, Zendaya, Bridgit Mendler, McClain Sisters, Caroline Sunshine, Roshon Fegan, Selena Gomez og Coco Jones. Sangirnir sum føroyingarnir Bárður og Jógvan eiga stóran leiklut í hava heitini: "Afterparty" og "Future Sounds Like Us".
Løgini á tónleikaútgávuni við filmstónleikinum[rætta | rætta wikitekst]
Listin við løgum varð avdúkaður 23. januar 2013.[1]
- ↑ Disney Reveals ‘Shake It Up: I <3 Dance’ Track Listing + Cover


text:
Kalakukko
Kalakukko er siðbundin finskur matur úr landslutinum Savolax. Kalakukko er fiskur, kjøt og flesk, ið er bakað inn í deiggj, soleiðis at tað verður til eitt breyð við fiski, kjøti og fleski innan. Hesin rættur er serliga vælumtóktur í býnum Kuopio, ið liggur í Norður-Savolax. Breyði verður sum oftast bakað av rugmjøli, men hveitimjøl verður ofta brúkt saman við rugmjølinum, fyri at fáa deiggið smidligari. Fillan er fiskur, svínakjøt og flesk. Salt verður stroytt yvir kjøt og fisk, um ikki tað longu er saltað frammanundan. Kalakukko verður bakað í fleiri tímar, sum oftast í einum steinovni.


text:
Orð: Victor Danielsen
Lag: Wolfgang Amadeus Mozart, Henry T. Smart
1. Dýra sál, sum ófrelst gongur,
skilir tú tín vanda ei?
Veitst tú ei, at dómur hongur
yvir tær, hvar enn tú steig?
Alt hitt besta, tú kanst gera,
ongan frið kann fáa tær,
einki offur, tú kanst bera,
fyri Gudi atgongd fær.
2. Eingin leið, títt hold kann síggja,
inn til lívið leiðir teg;
stíg tín fót á vegin nýggja,
Harrans egna lívsins veg!
Kristus gerningarnar gjørdi,
Kristus fullgott offur var,
Kristus deyðan burtur førdi,
Kristus sæla bert er tær!
3. Himmaldyrnar opnar standa;
sál, far inn, og far í dag!
Skunda, skunda, burt úr vanda,
nú tú vegin hevur sæð!
Lív tær Kristus vunnið hevur
gjøgnum krossins tunga stríð,
eitt, bert eitt av tær Gud krevur:
At tú tekur móti tí!


text:
Ingi Samuelsen
13.02.2018 - 09:05
Tíðindi > Heilsa & Umhvørvi > Veðurlagsbroytingar
Í januar mánaði í ár var havísurin í Norðuríshavinum so lítil, sum ongantíð fyrr hesa ársins tíð. Tað vísa nýggjastu fylgisveinayvirlitini hjá donsku veðurstovuni, DMI.
Mátingarnar vísa, at ísurin hevur verið í støðugari afturgongd seinastu umleið 40 árini.
- Høvuðsorsøkin er útlátið av koltvísúrni. Tað er hugstoytt, at vit av mannaávum í slíkan mun kunnu ávirka havísin á slíkan hátt, sigur Sebastian Mernild, professari í veðurlagsbroytingum á Nensencenteret í Bergen við dr.dk.
Minkingin av ísinum hevur verið støðugt við 52.000 fermetrum hvørt ár síðan 1979.
- Hetta er avleiðingin av, at bæði sjógvurin og luftin er vorðin heitari hetta tíðarskriðið, sigur Sebastian Mernild.
Bæði sjógvurin og luftin í økinum er munandi heitari enn valigt. Júst nú eru umleið 20 minusstig, celsius, á Norðpólinum, og tað er umleið 10 stig lýggjari enn vanligt. Serliga í Barentshavinum er ísurin minni og tynnri.
Lýggjara hitalagið fer at hava við sær, at ongin ísur verður í Arktis um sumrarnar. Nú er tað bert ein spurningur um tíð, nær tað hendir, greiðir Sebastian Mernild frá.
- Eitt sindur av óvissu er. Nøkur modell siga, at tað hendir um 20-25 ár. Onnur siga 30-40 ár.
Hóast Sebastian Mernild gremur seg um gongdina, so vísir hann eisini á, at ávísir fyrimunir eru við gongdini.
- Tað skapar nýggjar møguleikar fyri skipaferðslu og ferðamannaídnaði. Og kanska eisini møguleikar fyri at finna olju, vísir hann á.


text:
- Tíðindi, mentan og ítróttur
KÍ kvinnurnar vunnu oddabrakið
Fyrsta uppgerðin í ár millum tey bæði fremstu liðini í bestu kvinnudeildini seinnu árini endaði við 3-1 sigri til KÍ.
EB/Streymur/Skála legði seg annars á odda stutt fyri hálvleik, men tvey brotsspørk í seinna hálvleiki góvu KÍ møguleika fyri at venda dystinum.
Í Gøtu vann B36 heili 6-0 á felagsliðnum hjá ÍF og Víkingi, og í triðja dystinum í fjórða umfari vann HB 3-0 úti móti B68.
Støðan í bestu kvinnudeildini er nú hendan:
Fimta umfar verður spælt nú fríggjakvøldið:
B36 - HB
ÍF/Víkingur - KÍ
B68 - EBS/Skála


text:
Ljóðbókatænastan
Ljóðbókatænastan
Ljóðbókatænastan skal útvega ljóðbøkur o.a. tilfar til teirra, sum av eini ella aðrari orsøk ikki fáa lisið ella á annan hátt fáa ognað sær vanligan prentaðan tekst. Somuleiðis skal Ljóðbókatænastan skipa fyri, at tilfar av nevnda slagi verður atgeingiligt hjá brúkarunum á bókasøvnum landsins.
Málið við Ljóðbókatænastuni er at tryggja almenninginum, men fyrst og fremst teimum, sum hava serligan tørv, atgongd til so nógv sum gjørligt av tí lesitilfari, sum kemur út á føroyskum, eisini á øðrum miðlum enn prenti. Dentur verður lagdur á, at útgávurnar bókmentaliga, málsliga og tøkniliga hava bestu góðsku.
Arbeiðið hjá Ljóðbókatænastuni fer fram í samstarvi við ráðgevandi nevnd við umboðum fyri brúkarar, avvarðandi feløg og bókasøvn.
Í ráðgevandi nevndini eru:
- Nám
- Føroya Blindafelag
- Sjóndepilin
- Landsbókasavnið
- Býarbókasavnið
- Felagið fyri Lesi- og skriviveik
Ljóðbókatænastan heldur til í J.C. Svabos gøtu 17 yvir av Landsbókasavninum.
Fyristøðufólk fyri Ljóðbókatænastuna er Elin Brimheim Heinesen, elinh(at)landsbokasavnid.fo, tlf. 790527.


text:
São Paulo
São Paulo (portugisiskt: São Paulo) er ein býur í Brasil. São Paulo er størsti býur í Suðuramerika, og ein tann býur í heiminum, sum veksur skjótast. Býurin hevur umleið 11 mió. íbúgvar og er størsti býur í Brasil og áttandi størsti býur í heiminum eftir fólkatalinum. Hann er miðdepil í brasilskum ídnaði og handli. Sløk helvt av landsins ídnaði er í São Paulo. Virkini gera klædnavøru, akfør, ravmagnslutir, heilivág og evnafrøðievni.
Samkynd kunnu giftast í brasilianska statinum São Paulo.
Innihaldsyvirlit
Søga[rætta | rætta wikitekst]
Mentan[rætta | rætta wikitekst]
Festivalar, skrúgongur og onnur mentanartiltøk[rætta | rætta wikitekst]
Fleiri festivalar, skrúgongur og onnur mentanartiltøk verða hvørt ár hildin í São Paulo, eitt nú:
- Karnival í Brasil verður eisini hildið í São Paulo, byrjað verður týsdag og hildið verður á til týsdagin áðrenn Øskumikudag, sum er byrjanin á føstuni. Samba-skúlar ganga skrúgongu fríggjadag og leygardag í karnival-vikuni.
- São Paulo Altjóða Film Festivalur
- Skrúgonga fyri Jesus verður hildin hvørt ár hósdagin eftir Trinitatis sunnudag. Í 2006 luttóku yvir 2 milliónir fólk, verður mett.
- São Paulo Mótavika varð fyrstu ferð hildin í 1996. Mótavikan verður hildin í Ibirapuera Parkini.
- Gay Pride Parade varð fyrstu ferð hildin í 1987
Ítróttur[rætta | rætta wikitekst]
Fótbóltur[rætta | rætta wikitekst]
Eins og í restini av Brasil, er fótbóltur eisini her tann best dámdi ítrótturin. Tey størstu liðini eru kend sum "Jarn Trio'in" ("Trio de Ferro"): São Paulo FC, Palmeiras og Corinthians. Portuguesa er eitt rímuliga stórt felag, meðan Juventus og Nacional eru tvey smá feløg.
São Paulo verður ein av vertsbýunum til FIFA World Cup í 2014, har Brasil er vertstjóð til kappingina. Stadion hjá Corinthians, nevnt Arena Corinthians, verður bygt til endamálið.
Keldur[rætta | rætta wikitekst]
- ↑ "Estádio do Morumbi – Cícero Pompeu de Toledo". Pinheiros.com.br. http://www.pinheiros.com.br/city/morumbi/estadio.htm. Heintað May 6, 2009.


text:
Tíðindi
Nývalda bygdaráðið hevur skipað seg og valt nevndir
Borgarstjóri. Katrin Næs. 2. Varaborgarstjóri. Jákup Martin Poulsen. 3. Havnanevnd: ...
Søkt verður eftir fólki at gera reint
Søkt verður eftir fólki at gera reint á kommunuskrivstovuni 2 tímar um vikuna.Skrivlig umsókn verður at senda kommunuskrivstovuni í seinasta lagi 17. desember 2012. ...
Kunngerð um kommunuval
Hervið verður gjørt kunnugt, at atkvøðugreiðslan til kommunuvalið týsdagin 13. november 2012 í Hvannasunds kommunu fer fram í skúlanum á Fossánesi frá kl. 10:00 til ...
Valevnislistar til kommunuvalið 13. november 2012
Hesir valevnislistarnir eru innkomnir til kommunuvalið, sum verður 13. november 2012. ...
Kvøldskúlin á Fossánesi - Veturin 2012/2013
Almenn Frítíðarundirvísing Vit bjóða hesar lærugreinar í vetur: Føroyskt Mánakvøld 19:00 - 20:40 Hallgerð Næs Simonsen (telefon 223867) Handarbeiði Týskvøld 18:30 - 22:00 Martha Justesen ...
Kunngerð
Valevnislistar til kommunuvalið 13. nov. 2012 Seinasta freist at lata valevnislistar inn er tann: 23. oktober 2012, kl. 18.00 ...
Burturkast í samband við fletting
Kommunan hevur bílagt eina bingju til burturkast frá fletting. Hon verður sett á bingjuplássið hjá kommununi. Mint verður á, at vembur skulu tømast, áðrenn tær ...
Námsfrøðingur til frítíðarskúlastovu í Barnahúsinum
Ert tú námsfrøðingur, ágrýtin, elskar at royna okkurt nýtt, dámar at skapa ein spennandi og mennandi gerandisdag og ert ein góður starvsfelagi, so er ...
Almenn móttøka
Almenn móttøka í Barnahúsinum Imba Leygardagin 8. September kl. 14-17 verður almenn móttøka í nýggja dagstovninum hjá Hvannasunds kommunu, Barnahúsið Imba. Á skránni ...
Umsóknir um stuðul
Samtykt varð á bygdaráðfundinum 4. juni, at framyvir verða innkomnar umsóknir um stuðul viðgjørdar hálvárliga. Tó verða umsóknir í serligum førum viðgjørdar leypandi. Vinarliga Hvannsunds ...
Bygdaráðsfundur 04.06.2012
Útsetti bygdaráðsfundurin, sum skuldi vera 23. mai, verður mánakvøldið 4. juni kl. 19. ...
Ung í arbeiði
Ung í arbeiði Hvannasunds kommuna fer aftur í summar at skipa fyri ung í arbeiði. Arbeiðið er ætlað ungum í 14 -18 ára ...
Ruddingardagur í Hvannasunds kommunu
Ruddingardagur 2012 Árligi ruddingardagurin í kommununi verður Leygardagin 12. mai 2012 Byrjað verður við morgunmati í Skúlanum á Fossánesi kl. 9.30, har handskar ...
Fríðkanardagur í Hvannasunds kommunu
Góðu borgararSum nøkur hava lagt til merkis á bólkinum “Vit í tronganum”, so hava vit havt eitt lítið kjak um at hava ein fríðkanardag, har ...
Djórahald
Umsókn um bit Bygdaráðið hevur samtykt at áseta reglur fyri biti innan fyri bygdarhegnið. Frá 1. mai 2012 at rokna ...


text:
Íløgur í lánsbrøv
Tá ið tú keypir eitt lánsbræv, svarar tað í veruleikanum til, at tú lænir tí, sum skrivar lánsbrøvini út, pengar. Afturfyri fært tú rentu og/ella ein kursvinning áðrenn ein ávísan lokadag.
Standandi lán og lán við avdrátti
Skilt verður ímillum standandi lán og lán við avdrátti. Við standandi láni fært tú í gildistíðini hjá lánsbrævinum eina rentu útgoldna so hvørt, men tú fært ikki íløguupphæddina aftur, fyrr enn tíðarskeiðið er farið. Tá tað snýr seg um lán við avdrátti (t.d. annuitetslán og seriulán), fært tú rentur og avdráttir útgoldin í gildistíðini hjá lánsbrævinum.
Tann, ið gevur út
Tað eru nógv, ið skriva út lánsbrøv, men tað mest vanliga her er danski staturin og realkredittstovnarnir. Tað verður mett sum sera ósannlíkt, at hesi ikki kunnu rinda lánið aftur, og tí er kredittváðin sera lítil. Men tað eru onnur, sum skriva út lánsbrøv, t.d. vinnuvirkir, har kredittváðin er ógvuliga ymiskur frá virki til virki. Áðrenn tú keypir lánsbrøv, eigur tú at fáa ráðgeving.
Renta
Rentuseðilin hjá lánsbrævinum ásetur ta rentu, sum tú fært uppá tína íløgu. Henda rentan verður vanliga útgoldin hvønn ársfjórðing, hálvárliga ella árliga. Rentan kann tó ikki nýtast sum leiðregla fyri avkastið á íløguni, tí at keypskursurin eisini hevur stóran týdning. Rentan kann antin verða føst ella skiftandi.
Gildistíð/ varleiki
Sveiggini í kursinum hjá einum lánsbrævi eru millum annað treytað av gildistíðini. Í eini samanbering av standandi lánum er tað galdandi, at jú longri gildistíðin er, tess størri eru sveiggini í kursinum á vegnum.
Keyp av lánsbrøvum
Tá ið tú keypir lánsbrøv, verður mælt til at leggja dent á lánsbrøv, sum eru umsetilig, tí tað gevur eina ávísa trygd fyri einum góðum prísi, tá selt verður.
Tú kanst eisini gera íløgu í lánsbrøv gjøgnum eitt íløgufelag, sum serliga fæst við lánsbrøv. Harvið keypir tú eitt íløguprógv í íløgufelagnum, sum ger íløgur í útvald lánsbrøv. Við at gera íløgur í eitt íløgufelag fært tú eina góða spjaðing í tínum íløgum, tí at íløgufeløgini hava eitt lógarkravt minstamark fyri spjaðing.
Ávís íløgufeløg hava tó eitt sera lítið íløguøki, t.d. bert eitt einstakt land ella bert ein einstakan ratingflokk, og hetta slagið av íløgufeløgum kann møguliga hava ein stóran váða.
Íløguserfrøðingarnir hjá íløgufeløgunum fylgja og broyta støðugt samansetingina av virðisbrøvum, sum eru grundarlagið undir tínum íløguprógvum.
Kursváði
Tá ið marknaðarrentan hækkar, fellur kursurin á lánsbrøvum. Jú longri gildistíð lánsbrævið hevur, tess meira viðbrekin er kursurin á lánsbrævinum.
Gjaldoyraváði
Um gjaldoyraváðin hjá einum lánsbrævi í fremmandum gjaldoyra broytist, verður tað samlaða avkastið hjá lánsbrævinum ávirkað.
Váði í sambandi við útgevara
Um tann, sum skrivar út, ikki kann liva upp til sína skyldu um at rinda aftur. Eitt danskt statslánsbræv er t.d. tryggari enn eitt lánsbræv, sum er skrivað út av eini fyritøku.


text:
Tíðindaskriv frá Landsfelag Pensjónista
mentan30-05-2017 - 09:42 - Jóanis Nielsen
Landsfelag Pensjónista hevði aðalfund 20. mei 2017. Tríggir nevndarlimir stóðu fyri vali. Inna Nattestad stillaði ikki uppaftur, Ingeborg Vinther og Maria Olsen vóru afturvaldar og Beate L. Samuelsen er nývald.
Nevndin hevur skipað seg soleiðis:
Arne Thorsteinsson, formaður
Ingeborg Vinther, næstforkvinna
Alma Petersen
Maria Olsen
Beate L. Samuelsen
Varalimir:
Alfred Olsen
Jóhan í Smiðjuni
Varalimirnir Hans Marius Joensen og Árni Johannesen stillaðu ikki uppaftur.
Nýggja nevndin í Landsfelag Pensjónista


text:
Eitt tað fyrsta eg hugsaði um, tá eg skuldi flyta til Danmarkar, var um allar konsertirnar eg kundi fara til. Ikki tí, tað eru eisini nógv tónleika tiltøk at fara til í Føroyum, og karmarnir blíva betur og betur.
Men nógv stór útlendsk nøvn, sum ikki koma til Føroyar, koma til Danmarkar. So nú tá ein sleppur undan at keypa tann dýra ferðaseðilin úr Føroyum til Danmarkar, so blívur tað væl bíligari at sleppa til konsertir. Tað er synd at siga, at eg havi verið til eins nógvar konsertir sum eg hevði ætlað, men nú fari eg til eina. Danmark eigur sera nógvar dugnaligar tónleikarar, sum uttan iva kunnu kappast við teir á altjóða pallunum.
Í kvøld hevur ein tónleikari, sum mær dámar sera væl, nemliga danski Mads Langer, konsert í Musik húsinum í Aarhus, og eg havi tvær bil
lettir. Yes, endiliga! Eg havi verid fan av Mads Langer í nógv ár eftir hondini. Hann hevur júst útgivið eina nýggja fløgu, við heitinum “Reckless Twin”. Tó dámar mær betur tann stílin hann hevði fyrr. Men óansæð, so hevur hann eina ótrúliga rødd, og dugur hann sera væl at liva seg inn í sangirnar.
Onkuntíð fangi eg meg sjálva at hugsa “Eg tími ikki at brúka fleiri hundrað krónur, uppá eina konsert”. Men altso altso, eg haldi tað er tað vert. Í hesar tímarnar, hvørvur alt rundan um. Ein merkir tónleikin á ein heilt øðrvísi hátt. Allir sansirnir verða brúktir. Fyri meg, er tað eitt fantasktiskt upplivilsi, sum hevur so nógv meira virði, enn ein lutur.
So skuldi eg valt, at keypt mær eitt nýtt plagg ella keypt konsertbillettir, so veit eg at eg hevði verið nógv glaðari fyri konsert upplivingina enn nýggja plaggið. So tað haldi eg fari at gera meira av í framtíðini.
Vit vita kanska ikki av tí, men ofta liva minnir nógv longur enn lutir.
Eg gleði meg soo nógv til konsertina í kvøld, og trúgvi neyvan, at eg verði skuffað. Men nú fáa vit at síggja.
Hetta var sangurin, sum fekk meg at fella fyri tónleikinum hjá Mads. Hann er enn mín yndis, sjálvt um har eru komnir nógvir góðir síðani.
Havið ein góðan dag!
M&K


text:
Sverri Egholm
22.01.2018 - 16:26
Tíðindi > Samfelag & Politikkur > Samferðsla
- Enn einaferð eru Nólsoy og Hestur við skerdan lut. Skipið hjá nólsoyingum er tikið úr sigling um Nólsoyarfjørð, og hestfólk eru púra uttan ferðasamband í allan dag.
Tað skrivar borgarstjórin í Tórshavnar kommunu, Annika Olsen, á heimasíðuni.
- Alt ov ofta merkja nólsoyingar og hestfólk, at siglingin verður órógvað, tá ið Teistin hevur teknisk brek.
Annika Olsen sigur, at Tórshavnar kommuna ikki góðtekur, at Sildberin røkir farleiðina um Nólsoyarfjørð. Og kommunan kann als ikki góðtaka, at hestfólk hava so óálítandi ferðasamband, at tey hvørki sleppa í oynna ella av oynni, tá ið Teistin ikki er í sigling.
- Tað er greitt, at hetta er ikki ein haldbar støða. Tórshavnar kommuna vil, at familjur trívast bæði í býi, bygdum og oyggjum í kommununi. Vit vita, at álítandi ferðasamband er avgerandi fyri, at fólk vera verandi í oyggjum okkara, og at nýtt fólk flytur í oyggjarnar.
- Fari aftur at heita á avvarðandi myndugleikar um, at Strandfaraskip Landsins finnur eina varandi loysn beinanvegin, soleiðis at okkara borgarar í Nólsoy og í Hesti fáa ta sjálvsøgdu tænastu, at tey kunnu líta á ferðaætlanina og soleiðis sleppa til arbeiðis, í skúla, kunnu heinta børnini á dagstovni eftir arbeiðstíð og annars gera øll onnur ørindi í meginøkinum. Ternan eigur at vera álitið hjá nólsoyingum, og hestfólk skulu sleppa til meginøkið alt árið.
Les eisini: Teistin siglir av Gomlurætt klokkan 17:20


text:
Nú bert 11 dagar eru eftir til start í Stockholm segði vektin í morgin 73,5 kg, og eingin renning er á skránni í dag. Eg havi verið til arbeiðis í Havn og tá liggur ofta illa fyri at renna.
Eg byrjaði í morgun við at kóka mær havragreyt við rosinum, og kanelsukur omaná, eitt sindur søtur má eg vera 🙂 Meðan greyturin kølnaði, gjørdi eg nøkur búkøvilsir. Ætli mær at gera tað til eina vana at gera eitt sindur av styrkivenjingum hvønn morgun.
Tá ið klokkan var 12 var eg saman við starvsfeløgum í FK og fekk mær vælsmakkandi Gullash frá Maud Matras. Tíverri seinnapartin lat eg meg freista til okkurt søtt aftur við kaffi. Men eg haldi tó eg havi rætta uppá tað við ikki at fáa mær tann altið obligatoriska drekkamunnin saman við Veru.
Í morgin stendur valgi ímillum at renna intervallir í Ánunum ella 5000 m á Svangaskarði sum Treysti skipar fyri. Gutti helt tað var skilagott at fáa eina góða test í t.d. marathon tempo. So hvør veit kanska eg endi á Svangaskarði í morgin.
Annars kallaði eg hetta innleggi “Umráðandi við hvíld”, her hugsi eg um hvussu umráðandi tað er at fáa nokk av svøvni, og tað er júst tað eg tíverri alt og sjálvdan fái. Eg havi til vana at sita framman fyri telduna til klokkan fer av midnátt. Onkur hevur sagt mær at besti svøvnurin tú fær er tímarnir áðrenn midnátt. Klokkan er nú 23:55, so eg má í song nú, og í døgunum sum kom skal klokkan ikki fáa loyvi at blíva so nógv.
Góða nátt


text:
Svalbarðsgásin (lat. Anser brachyrhynchus (Bail); da. Kortnæbbet Gås) líkist korngás og grágás á liti, men er góðan mun minni. Nevið er stutt, svart í innara helmingi, reytt í ytra. Føturnir eru reyðir. Tær eiga í ómetiligum meingi norðuri á Svalbarði— og helst longur norðuri við. Um veturin eru tær í óføra stórum flokkum í Skotlandi og Onglandi, — so varnar, at tað er ikki meir enn hending at sleppa teimum nær.
Sera sjaldan vitast korngás og svalbarðsgás at vera sæddar í Føroyum. Ivaleyst eru tær tó ikki so heilt sjaldsamar. Flestallir menn kenna tær ikki frá grágás, sjálvt um teir hava tær í hondini; og sjálvt teir fuglakønu kunna ikki kenna tær, uttan teir koma teimum nøkurlunda nær.
Úr: Mikkjal á Ryggi: Fuglabókin, Dýralæra II. 1951.


text:
Sýslumanssetrið í Norðuroyggjum var áður í Gerðum í Borðoy. Ógvuliga stórbært slag og ódælt vóru gerðabøndurnir tá í tíðini og vóru tí nevndir gerðaharrarnir.
Guttormur í Gerðum var norskur av ætt. Tá var bert eitt festi í Gerðum, og tað átti Guttormur einsamallur, tá ið hann hevði fingið lívið av eldra bróður sínum. Gerðamenn vóru norðuri á havi til útróðrar ein dagin. Sum teir komu aftur og vóru ábeint Haraldssund, kom ein meldurglaða og hvølvdi bátin. Guttormur komst á kjøl, og eldri bróðirin fekk tríggjar ferðir hendurnar fastar, men Guttormur hælaði niður á hann, so hann var at sleppa og druknaði. Á henda hátt fekk Guttormur garðin.
Jósup bóndi úti á Oyri hevði verið í Svínoy og varð settur yviraftur á Dalar í Árnafirði av svínoyingum. Sama dag var Guttormur burtur í haga eysturi í Gerðadølum, møtti Jósupi, og báðir at ganga aftur. Hagastríð var ímillum teirra, og Guttormur hevði agg til oyrarbóndan. Jósup vildi hava Guttorm at ganga fyri, tí hann átti hagan, men Guttormur segði nei og bað hin ganga undan. Jósup tordi ikki væl at treiskast, tí Guttormur hevði stav hjá sær við øksi á ovara enda. So gekk Jósup fyri, men hevði alla tíðina eyguni aftur um seg, tí illgruni var á honum. Vetrartíð var, liggjandi kavi og gallharða frost. Tá ið teir vóru komnir upp undir eina rók uppi yvir Kvíingardali - ørðugt var at ganga - reiggjaði Guttormur øksarstavinum, men Jósup var knappur og loftaði. Teir togaðust leingi. So slepti Jósup knappliga stavinum; Guttormur fór á glið og steðgaði ikki fyrr enn á slættum niðri í dalinum; men Jósup slapp upp á skalvan. Við tað sama Guttormur var komin aftur á føtur, helt hann uppeftir aðra ferð. Tiltøkumaður var hann at ganga; søgn er, at hann hevði latið skera miltið burtur úr sær fyri at vera skjótari. Hetta visti Jósup og tók til at ganga øvugt eftir rókini frá Kvíingarskarði til Oyrar, men legði fleiri slóðir fyrst í ymsar ættir. Nú ið Guttormur kemur uppáaftur rókina, vil hann fimlast; hann fer villur av slóðini og verður at halda aftur í Gerðar. So slapp Jósup heim undan honum ta ferðina.
Guttormur hevði stríð um jørð við Nóa bónda á Skálatoftum. Kona Nóa mældi honum til at taka seyð frá gerðamonnum: “hann kundi siga, at tað var farið útfyri.” Av hesum stóð fíggindskapur ímillum Guttorms og Nóa. So tók gerðabóndin tað ráð at fara norður ein dagin til Skálatofta at drepa Nóa. Tá ið hann kom, var skálatoftabóndin burturi í haga »norðuri á Kletti«. Har rakti Guttormur við hann og herjaði á. Nóa bónda stóð vinningur til, men í sama viðfangi kom múlabóndin gangandi; Guttormur heitti á hann og lovaði honum sín besta geldseyð, um hann vildi hjálpa sær. So tóku báðir seg saman og koyrdu Nóa út av eggini. Tvey sker, ið liggja har útfyri, eita Nóasker. Guttormur fór til Skálatofta og segði konu Nóa frá, at húsbóndi hennara var deyður. Hon settist at gráta, men Guttormur royndi at ugga hana: hon skuldi koma til tann stóra Gerðagarð, segði hann. Komin heimaftur í Gerðar segði hann við Sissal, konu sína: “Á Sissel min, nu er Noa på Skåletofte død!« Síðan giftist hann við einkjuni á Skálatoftum.
Guttormur átti ogn á Skarði í Kunoy. Tað bar so til. Skarðsmenn skuldu søkja lunda, men áttu ongan reiðskap og sendu tí boð til Guttorms. Hann sendi teimum bjargalínur gjørdar burtur úr brendari høvdaull. Sum vera mundi, slitnaðu tær, og skarðsmenn fullu í bjørgunum. Á henda hátt ognaðist Guttormur fjórðingin av Skarðsbygd, sekstan merkur.
Guttormur átti garð í Hvannasundi í Viðoy. Hvørt heyst komu sundamenn til hansara við skurðinum inn á Borðoyarvík. Guttormur stóð fyri teimum við øksi í hondini og forðaði teimum at koma upp á land; men seyðin vóru teir at skipa upp úr bátinum. Einaferð fóru teir beinanvegin til Havnar og góvu hann upp fyri fútanum. So spældi Guttormur av við garðin í Hvannasundi.
Gerðagarður varð sundurfestur ímillum Hanusar og Kristoffurs, synir Guttorms. Guttormur skuldi doyggja í ósanum í Havn, eina ferð hann hevði drukkið seg fullan har suðuri. Hanus hevði lovað sína bestu kúgv til tann, ið bar honum tey boð, at pápin var deyður. Beiggi Hanusar, Jørundur á Myrkjanoyri, frætti um pápans deyða og bar boðini til konuna, meðan Hanus var á fjalli. Jørundur bað hana siga, at ein annar maður hevði borið boðini, tí hann kvíðaði fyri, at hann fekk ikki kúnna, um Hanus fekk at vita, at tað var Jørundur beiggin, ið hevði verið og sagt frá. Konan so gjørdi, og Jørundur fekk kúnna.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
BORG Í RUNAVÍK SØKIR EFTIR
GOYMSLUFÓLKI
Gómslufólk /bilførari
Brúk er fyri einum goymslufólki/bilførara til deildina í Runavík.
Arbeiðið verður á goymsluni og umfatar fyri tað mesta kundatænastu,
klárgering av bíleggingum og útkoyring av vøru. Arbeiðið er kroppsligt krevjandi.
Vit vænta
At tú hevur lætt sinni, ert jalig/ur, ágrýtin og kundavinarlig/ur
Hevur koyrikort til lastbil, ert opin fyri at arbeiða yvirtíð.
Arbeiðir skipað, sjálvstøðugt og hevur góð samstarvsevnir.
Borg hevur eitt toymi á 40 fólk við timbur-, amboðs- og køksdeild,
har allar deildirnar dagliga hava eitt tætt samstarv.
Vit bjóða eitt spennandi arbeiðspláss, har ...
Read more
Ársins XL-BYG® Byggibúð kosin
Ársins XL-BYG Byggibúð 2017 er júst kosin á einum stórum tiltaki í kendu byggiketuni. XL-BYG BORG í Føroyum fekk tann mæta heiður at fáa heitið. Handilin bleiv heiðraður við einum kekki áljóðandi kr. 10.000 og einum flottum heiðursprógvi sum váttan uppá 1. plássið.
Hvørt ár samlast eigararnir av størstu byggiketuni í Danmark og Føroyum, XL-BYG, og kjósa avíkavist ársins byggibúð og ársins handverkarabúð. Valið er grundað á nakrar mátingar av handlunum í ketuni, har góð kundatænasta, faklig ráðgeving og ...
Read more
Hósdagin 17. aug 2017 fekk Hans Jákup á Reynatrøð prógv sum handilslærlingur.
Hans Jákup hevur staðið í læru í Borg í Klaksvík seinastu 3 árini, og hann heldur fram í starvi í Borg, sum sølumaður.
Vit ynskja Hans Jákupi hjartaliga tillukku við próvnum.
Read more
Borg bjóðaði kundunum til kunnandi fund um nýggju byggilóggávuna og byggikunngerðina.
Tað vóru áleið 40 handverkarar tilsamans til kunnandi fundirnar, sum Borg skipaði fyri í Klaksvík og Runavík hósdagin 20. apríl
Borg hevði heitt á Ólav Jóanesarson Hansen, Løgfrøðing hjá Landsverk og Eyðfinn Lenvig frá J&K Petersen, til at kunna um nýggju byggisamtyktina
Read more
So er fyrsta skotið til Eysturoyartunnilin skotið.
Vit ynskja øllum góða eydnu við arbeiðnum.
Read more
Malan Simona Petursdóttir hevur í dag 1.juli.2016 starvast í bókhaldinum í fyritøkuni í 30 ár.
Read more
Í dag 10. juli kl. 15, fekk Kaj Højgaard av Toftum handaða ”Den Kongelige Belønningsmedalje” frá Hendes Majestæt Drotning Margrethu II, fyri góða og trúgva tænastu. Í hesum sambandi vóru familja, starvsfelagar og viðskiftafólk møtt upp til handanina.
Kaj hevur starvast hjá p/f BORG f.Højgaards Handilsvirki í 50 ár. Sjálvur 50 ára dagurin, varð hildin við stórari móttøku á
BORG tann 29. mai.
Kaj arbeiðir framvegis nakrar tímar um vikuna hjá BORG og hann er altíð klárur at rætta eina hjálpandi hond, um tað skuldi staðið
á…
Tað var borgarstjórin í Nes ...
Read more
Danny Kechtan varð mánadagin 30. mars avlærdur í timburdeildini hjá Borg í Runavík. Lærumeistari hevur verið Kári Hansen.
Rodmundur Nielsen, stjóri í Borg, handaði Danny lærubrævið.
Borg ynskir Danny Kechtan hjartaliga tillukku!
Read more


text:
Hvítleyksrækjur í persilluróma
Arbeiðsháttur
Tendra pannuna og lat umleið 100 gr av smøri á palluna og lat tað brána við ikki ov høgum hita.
Tak eitt petti av hvítleyki og sker tað í smá petti sum tú so letur út á pannuna. Lat ikki brúnkast.
Lat samstundis rækjurnar út á pannuna og vend smørið, rækjurnar og hvítleykin saman meðan tað steikir lættliga. Lat ikki rækjurnar blíva ov heitar, tí so blíva tær seigar.
Lat síðan umleið 4 skeiðir av róma út yvir og vend rækjunum í rómanum. Blanda eina teaskeið av persillu í og vend øllum aftur og smakka til við salti eftir vild. Pynta við persillur og einari avskornari tomat.
Kann serverast á ella saman við snerktum breyði.
Tilfar300 gr av stórum rækjum.
Ein petti av hvítleyki
Persillu
Eina lítla tomat
Smør frá MBM
Róm


text:
Berlin 2016
03.04.2016 - Sverri Egholm
Sunnudagur í Berlin
01. Mai 2016
Sunnudagurin var fyrsti dagur á skránni, nú Nám X'arar eru í Berlin.
Stasi fongsulið varð vitjað seinnapartin, og fyri at vinna sær mót til hesa vitjan
les meir
Framløga við kunning um Berlin-ferðina
04. Apr 2016
Nú nærkast árliga ferðin hjá Nám X-arunum til Berlin, og í hesum sambandi er viðløgd Power Point framløga til kunningar
les meir
Mánakvøldið 4.apríl: Kunningarfundur um Berlin
03. Apr 2016
Mánakvøldið 4.apríl, kl.19.00, verður foreldrafundur fyri øll foreldur/verjar hjá næmingum í Nám X. Fundurin verður í skúlahøllini í Eysturskúlanum...


text:
Hjartaliga til lukku við degnum
11. okt. 1942 hevði Stranda ítróttarfelag stovnandi aðalfund í dansistovuni á Strondum. Lógir felagsins vóru framlagdar og góðtiknar.
Fyrsta stjórn felagsins var henda:
•Carl Andreasen formaður
•Carl Olsen næstformaður
•Hans Jacob Simonsen kassameistari
Limagjaldið var sett til 5 kr. um árið. Viðtikið var at fara undir at gera ein fótbóltsvøll. Samstundis var álagt øllum limunum sum plikt, at arbeiða 30 tímar um vikuna upp á hann, konufólk skuldu tó verða undantikin.
Somuleiðis var samtykt, at heita á sóknarstýrið um studning at gjalda arbeiðsformann og amboð til innadura fimleik fyri. Viðtikið var, at Stranda ítróttarfelag skuldi teknast sum limur í ÍSF.
Tá felagið var stovnað, vóru 53 limir á fundi, 42 mannfólk og 11 konufólk.
Fyrsti landskappingardystur hjá StÍF í hondbóltið var leiktur 30 mai. 1943 á Strondum. Tað var Havnar Fimleikarafelag, ið kom við einum mansliði, og var úrslitið av dystinum javnleikur 5-5.
Strandingarnir, sum spældu, vóru hesir:
•Hans Jacob Poulsen (í Sjóvargerði), frammi
•Poul Johs. Johansen (Hanniba), afturi
•Bartal Gregersen (í Stovugerði), afturi
•Petur Joensen (uppi í Trøð), afturi
•Poul Johs. Johansen (úti á Trøð), málmaður
1. manslið gjørdist føroymeistari í 1943- 44- 45.
Í 46 og 47 vóru eingi manslið at spæla ímóti, og datt hondbólturin tí meir og minni niðurfyri.
Strandingar komu ikki at luttaka aftur í landskappingini fyrr enn í 1958, og hava luttikið í landskappingini á hvørjum ári síðani, uttan í 1973.
Fyrst í 60'unum fingu menn so stóran áhuga fyri kappróðri, og úrslitið var, at strandingar heittu á Niclas í Koltri um at byggja eitt áttamannafar til kappróður.
Hetta játtaði hann, og kom báturin, ið fekk navnið, Strandigurin, til bygdina í 1963, sama ár sum línubáturin Srandingur var bygdur.
Tey fyrstu árini Strandingur róði, gekk væl; vanliga sum nr. 2 ella 3, tó megnaði teir ongantíð at føra sigur heim.
StÍF hevur eisini havt flogbólt á skránni, men er hetta dottið niðurfyri.
Nú er tað hondbólturin, sum felagið arbeiðir við.frammi.
kelda: www.stif.fo


text:
Suðurkorea
Suðurkorea, Suður Korea ella Lýðveldið Suðurkorea (alment) er eitt land í Eysturásia. Miðallívsævin í landinum er 78,72 ár.
Innihaldsyvirlit
Landalæra[rætta | rætta wikitekst]
Høvuðssríkið í Eysturásia er ovurstóra Kina, men har eru eisini stormbarda flatnalendi í Mongolia, Norðurkorea og Suðurkorea. Í Norður- og Suðurkorea er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum. Sum í Norðurkorea er størri parturin av Suðurkorea fjallalendi og skógur.
Búskapur[rætta | rætta wikitekst]
Borið saman við Norðurkorea blómar búskapurin, og landið hevur víðfevnt handilssamstarv við onnur lond, mest USA og Japan. Eftir at landið fekk sjálvstýrið í 1948, gjørdi Norðurkorea innrás í landið. Tí ið Koreakríggið (1950-1953) var av, lógu býir og verksmiðjur í Suðurkorea í skeljasori, og túsundtals flóttafólk vóru komin suður um markið úr Norðurkorea. Tjúgu ár seinni var Suðurkorea komið fyri seg aftur búskaparliga. Nýggjar verksmiðjur fóru at gera dygdarvørur til útflutnings, og nýggir stórbýir vórðu bygdir. Nú á døgum hevur Suðurkorea væl lært arbeiðsfólk, sum ger hátøkniligar ídnaðarvørur. Arbeiðsloysi í Suðurkorea er lutfalsliga lágt samanborið við onnur lond í Asia. Arbeiðsloysið er bara 3,2 % (2009).
Heimsins fremstu skipasmiðjur, um mált verður í talinum á bíleggingum, hava í nøkur ár verið í Suðurkorea, men Kina er um at fara fram um teir. Serliga eru tað teir lágu lønarkostnaðirnir, sum eru atvoldin til hetta, men vaksandi eftirspurningurin í Asia ger eisini mun. Enn er Suðurkorea fremst við 37 prosentum av øllum bíleggingum á heimsmarknaðinum. Kina hevur 30 prosent, men veksur sera skjótt. Japan hevur 16 prosent.
Heimskreppan hevur gjørt støðuna verri hjá arbeiðsfólki, tí í niðurgangstíðum finna fólk seg í nógv meiri órætti fyri at varðveita arbeiði, og vandin við at vera fakliga virkin gerst størri. Hóast flestu londini á pappírinum hava bundið seg til at verja mannarættindini, herundir rættin hjá fólki at vera fakliga virkin, so er í nógvum londum sera vandamikið at vera limur í fakfelagi. Í Suðurkorea og eisini Burma, Burundi, Kina, Kuba, Iran, Tunesia, Turkalandi og Simbabvi vóru álitisfólk sett í fongsul fyri sítt fakfelagsvirksemi í 2008.
BTÚ fyri hvønn íbúgva í landinum er $ 27.600 (2008).
Uttanlandshandil[rætta | rætta wikitekst]
Í hagtølum kalla vit inn- og útflutning av vørum fyri uttanlandshandil. Handil er eisini við tænastum um landamark, tænastuhandilin verður uppgjørdur í gjaldsjavnanum og vanliga ikki í hagtølum um uttanlandshandil. Innflutningurin umfatar allar tær vørur okkum tørvar, meðan útflutningurin umfatar tær vørur, sum vit eru dugnalig til at framleiða. Innflutningurin er í so máta endamálið við uttanlandshandlinum, meðan útflutningurin er tað, vit lata afturfyri, fyri at fáa ráð til innflutning. Kina er tað landið, tit hava mestan handil við. Inn- og útflutningurin av vørum, skift á ávikavist upprunaland og nýtsluland fyri 2009, sær soleiðis út sambært CIA World Factbook:
Fólkið[rætta | rætta wikitekst]
Átrúnaður[rætta | rætta wikitekst]
Mangir átrúnaðir eru í Suðurkorea. Um helvtin av fólkinum er buddistar, hin er kristin ella konfusianistar. Mong folk á bygd trúgva enn á andamanan - at til er ósjónligur andaheimur síð um síð við sjónliga mannaheimin. Tá ið andarnir geva seg í hóslag við menniskjuni, er andamanarin millumgongumaður ímillum hesar heimar. Andamanarin tekur ímóti offurgávum, til dømis peningi og mati. Offurgávur verða latnar at blíðka andarnar. Umframt at vinna tokka og taka ímóti signing andanna, grøðir andamanarin fólk og hjálpir teimum í ymsum málum.
Í Suðurkorea, har umleið ein triðingur av fólkinum eru kristin, verða prestar og trúboðarar útbúnir til at boða evangeliið til teirra kommunistisku grannar fyri norðan. Tað eru 56 ár síðani at Koreakríggið endaði, og líka síðani tá hevur Norðurkorea forfylgt tey kristnu. Í Suðurkorea, har tey kristnu eru umleið 30 prosent av fólkinum verður vónað, at endin hjá kommunistastýrinum nærkast.
Tann katólska kirkjan í høvuðsstaðnum Seoul, byrjaði í 2009 at serútbúgva prestar, sum skulu arbeiða í Norðurkorea. Í tí fyrsta flokkinum eru fimm prestar, og ætlanin er at byrja við einum nýggjum flokki hvørt ár. Sambært Kristeligt Dagblad er tann katólski presturin, Matthew Hwang In-kuk, sum sjálvur flýddi úr Norðurkorea sum 14 ára gamal, ein av undangongumonnunum í hesi verkætlan. Sambært blaðnum dylir hann ikki fyri, at hann væntar, at londini bæði einaferð verða sameind aftur. Tað er tó einki áramál sett á hansara vónir, og ætlanin við útbúgving av prestum til Norðurkorea er ein 10 ára ætlan.
Politikkur[rætta | rætta wikitekst]
Spenningur[rætta | rætta wikitekst]
Spenningurin uttan fyri koreansku hálvoynna økist í hvørjum. Suðurkorea er við í amerikanskum hernaðarvenjingum, har herskip eru savnað á havleiðunum uttan fyri hálvoynna. Norðurkorea skýrir luttøkuna "krígsavbjóðing". Avgjørdu boðini koma samstundis sum Norðurkorea eftir øllum at døma hevur sett í gongd aftur eitt kjarnoruverk, sum framleiðir plutonium – ein av pørtunum í eini kjarnorkubumbu. Koreanski trupulleikin kyknaði í 2009, tá Norðurkorea gjørdi eina kjarnorkuroyndarspronging undir jørð.
Í 2010 blivu fýra suðurkoreanar dripnir, tá norðurkoreanskir hermenn lótu skot av móti eini oyggj nærhendis markinum.


text:
Sp/f Univice í Runavík hevur fingið umhvørvisgóðkenning til sítt virksemi á Rókahavnini. Univice byggir bátar úr plasti við glastrevjum. Flestu bátarnir verða seldir til grønlendska marknaðin.
Í framleiðsluni verða evni sum styren, herdari, voks og paraffinloysingur nýtt. Í góðkenningini er dentur lagdur á, at kemikalii verða goymd rætt og at luftútlát verður leitt burtur á rættan hátt. Eisini er dentur lagdur á, at burturkast verður burturbeint á rættan hátt.
Umhvørvisgóðkenningin setur eisini m.a. krav um árliga umhvørvisfrágreiðing, har virkið skal greiða frá árligari nýtslu av kemiskum evnum og møguligum dálkingaróhappum og nøgdina av burturkasti um ári.
Avgerðin kann kærast til Heilsu- og innlendismálaráðið.
Kærurætt hava tey, sum avgerðin hevur ein týðandi og persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi mikudagin 20. september 2017.
Um tú vil hava meira at vita, ert tú vælkomin at seta teg í samband við Vivie Kirke Davidsen, telefon 342400 ella us@us.fo
« Aftur
Um niðurberjing av skøru
14-05-2018
Vit søkja eftir starvsfólki til umh…
30-04-2018
Verja av fugli á Ramsar-oyggjum
13-04-2018
Umlegging av tinglýsingararkivinum
11-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018


text:
Orð: Tróndur Olsen
Lag 1: Eivør Pálsdóttir
Lag 2: Vísulag (Velkommen igen)
1. Í Gøtu ein dag
har hendi eitt undur, ei fyrr var tað sæð:
Tað skramblar sum heglingsæl – luftin var klár
tað ýlur av stormi – tó ei rørdist hár,
klettarnir spreingjast, sum snarljós teir traff.
Øll Gøta var paff.
Øll Gøta var paff.
2. Ei undur var í:
Í Tróndargjógv undir Borðoyarlíð
lá Tróndur og rembdist, hann spenti so fast,
at Trølkonufingur í liðinum brast,
og Kellingin datt, hon stóð har so trygt,
og Risin fekk gikt
og Risin fekk gikt
3. Nú vaknaði við
hin gamli í gjónni og royndi eitt stig,
men tungur var bulur og beinini veik,
tó hvat gjørdi Tróndur tá mátturin sveik?
Hann gandaði Geyta í grøvini lá,
so Geyti stóð hjá
so Geyti stóð hjá
4. Teir heilsaðust so.
Hoyr olmussudýrið, mær tørvar eitt boð.
Eg svav her so leingi, eg sigi tær satt,
eg veit ikki hvussu í Føroyum er statt.
Um tingið er sett og um menn lata skatt,
meg lysti at frætt.
meg lysti at frætt.
5. Tað gekk so ein tíð,
og Geyti kom aftur í Borðoyarlíð.
“Jú, nógv er at frætta, teir lesa í bók
um Sigmund og teg og um kalvan teg tók.
Í gandi hvør maður í Føroyum er nú
nógv betur enn tú.
nógv betur enn tú.
6. Teir sigla í logn,
teir rógva og hava ei árar í ogn.
Teir tosa úr Gøtu og suður í Vág,
úr Føroyum til Hetlands eitt ílatog lá;
hin “rómarski” pávin lá deyður ein dag –
brátt vistu teir tað.
brátt vistu teir tað.
7. Men fólkið er smátt,
og kvinnurnar detta um miðjuna brátt.
Á høvdinum bera tær fjarðar og gras,
og eg sá ein mann nýta botn, tá hann las.
Á monnum er pannan so høg, at eg sá
hana aftanífrá.
hana aftanífrá.
8. Og alt letur skatt,
og mjøður er bannaður – jú tað er satt.
Tað mesta av jørðini fór undir kong” –
Tá suffaði Tróndur: “So aftur í song! –
Men sig hvat ger tingið. Nú statt ei og bín!”
“Jú, teir selja grýn!”
“Jú, teir selja grýn!”


text:
Uni Debess
Uni Reinert Debess er tónleikari, yrkjari, tónasmiðjur, sangari og gittarleikari. Hann er føddur 24. november 1979 í Havn. Uni er sonur Per Debess, sála, sum eisini var tónleikari.
Innihaldsyvirlit
Útgávur[rætta | rætta wikitekst]
- "Uni Debess, GREEN", 2016.[1]
- "Uni Debess, Blue Buzz", 2013.[2]
- "Uni Debess, Life Is a Picture", 2012.
- "Debess Blues Station, Live from the dairy (DVD)", 2011.
- "Debess Blues Station, 2010. Tónleikarar: Uni Reinert Debess, Edvard Nyholm Debess og aðrir.
- "The Well, Crawling Blue, 2009. Teir sum manna bólkin eru: Uni Reinert Debess, Brandur Jacobsen, Eyðun Johannesen og Óli Olsen.[3]
- "Uni Debess, Gengi Eg, Yrkingar eftir Nyholm Debess", 2006.
- "Go Go Blues, Face to Face with the Devil", 2006.
- "Go Go Blues, Live in studio", 2005.
- "Headache Blues Treo, Mr. Puffman", 2004. Sangari: Uni Reinert Debess.[4]
Lívsleiðin innan tónleik[rætta | rætta wikitekst]
Uni byrjaði seint at fáast við tónleik. 1999-2001 lærdi Uni um tónleikaástøði og gittarleik á Tórshavnar Musikkskúla. Hann hevur gingið til ymsa gittarvenjing eftir tað.
Í 2001 spældi hann við bólkinum Teir á Free Føroyar-konsert. Í 2002 spældi hann á ólavsøkukonsert við Bates Motel, í 2003 við Headache Blues Treo og í 2004 við GoGo Blues.
Vann Prix Føroyar við GoGo Blues[rætta | rætta wikitekst]
23. apríl 2005 vann hann Prix Føroyar í bólkinum GoGo Blues. Umframt at vinna sjálva tónleikakappingina, vann GoGoBlues virðisløn fyri besta tónleikabólk, umframt at bólkurin varð boðin við til G!Festivalin. Í august sama árið var hann saman við GoGo Blues í Kanada og spældi á ymsum festivalum. GoGo Blues gav út fløgu í 2005.
Spælir við fleiri ymiskum bólkum og tónleikarum[rætta | rætta wikitekst]
Uni spælir við ymiskum bólkum og tónleikarum, m.a. Debess Blues Station, Crawling Blue og saman við øðrum einstøkum tónleikarum. M.a. hevur hann framført saman við Froðbiar Sóknar Blues Orkestri og við Trónda Enni[1] úr Suðuroynni og við pápabeiggja sínum Edvard Nyholm Debess.[2] Teir báðir hava spælt saman í einum bólki sum teir nevna Debess Blues Station.[5] Í desember 2010 góvu teir fløvu út við sama heiti.[6]
Keldur[rætta | rætta wikitekst]
- ↑ unidebess.com
- ↑ composers.fo - Uni Debess
- ↑ Portal.fo, Konsert vid Crawling Blue, Hanus G. Johansen og Sámal Ravnsfjall
- ↑ mp3.com
- ↑ Dimma.fo
- ↑ Facebook.com


text:
Vælkomin til jólaløtu við Margáir
Vælkomin til jólaløtu við Margáir fríggjadagin 16. december kl. 16.00.
Jólaløtan er fyri børnunum og familjum teirra og vælkomin til at bjóða ommu & abba við!
Vit fara eins og undanfarin ár at pynta við ljósum, stóra vakra jólatrænum og seta pall upp.
Vit fara at hugna okkum, hoyra børn syngja og eisini verður felagssangur.
Rakul Ró kemur, saman við Steintóri Rasmussen, at syngja nakrar jólasangir og annars at leiða felagssangin, eisini meðan vit dansa um jólatræi.
Skráin verður henda:
Kl. 16.00 Smæru og Liljuperlur syngja sangin sum tey sjálvi hava gjørt, Jólatíð
Nulti gongur Luciagongd
Rakul Ró syngur.... eisini saman við børnum.
Kl. 17.15 Vit dansa um jólatræi
Vættrar bjóða børnunum jólapakkar.
Vit bjóða kaffi/te, kakao, gløgg, vafflur og holukøkur.
Vit gleða okkum...
Verið vælkomin!


text:
23. Mai 2018
Champions League finalan ímillum Real Madrid og Liverpool verður víst á stórskíggja í B68 húsinum á Svangaskarði.
19. Mai 2018
B68 tapti í dag grannauppgerðina ímóti NSÍ, sum nú hevur yvirhálað B68 á stigartalvuni.
13. Mai 2018
Málini frá 5-0 sigrinum á Víkingi 2
13. Mai 2018
B68 vann ein greiðan og ruddiligan 5-0 sigur, tá Víkingur vitjaði á Svangaskarði.
11. Mai 2018
Leygardagin er 10. Umfar á skránni, har Víkingur vitjar á Svangaskarði.
06. Mai 2018
B68 vann ein ruddiligan 6-1 sigur í toppdystinum á Svangaskarði, har sigurin saktans kundi verið væl størri.
06. Mai 2018
Málini frá 6-1 sigrinum á ÍF
03. Mai 2018
Leygardagin er 9. umfar á skránni í 1. Deild, har ÍF vitjar B68 á Bátafestivalinum


text:
Her er nøkur ráð um tað at skriva og byggja upp eina stuttsøgu. Hetta er ikki ein endalig uppskrift, bert nøkur ráð, sum ein kann hugsa um, tá ið ein skrivar stuttsøgur – ella lata vera. Listin er leysliga týddur og tillagaður eftir bókini Slik skriver du noveller (1993), sum er skrivað av Guttorm Nielsen.
Hvaðan stava hugskotini?
- hav altíð okkurt at notera við og á
- lýs persónar, støð og hús innan
- les stuttsøgur, vikubløð, alt møguligt
- lurta eftir fólkum
- skriva fyrst, kritisera aftaná
Hvussu byggja søguna upp? (“Plottet er novellens reisverk”)
Plot = Søguflætta, gongd, hendingagongd, søgugongd (tað er: hvussu hendingarnar verða skipaðar í einari søgu, á hvønn hátt hetta ávirkar spenningin / gongdina í søguni?)
Ein góð søguflætta gevur yvirlit
Frymil (krimi):
- Søguslag (td. spenningssøga, kærleikssøga) og slag av undirsøgu (td. krimigáta við spori í tekstinum)
- Høvuðspersónur /-ar
- Aðrir persónar (ikki ov nógvir)
- Fráfaringarstaður (nær í søguni kemur lesarin inn?)
- Byrjanarpláss /-hending (skal fanga lesaran)
- Millumhendingar
- Endi / uppgreiðing (savna allar leysar endar)
Tvídráttir, ósemjur stríð
Georges Polti (f. 1868), franskur rithøvundur, savnaði allar hugsandi tvídráttir í 36 dramatiskar støður. Íblásturin fekk hann frá lestri av verkum eftir m.a. italska rithøvundin Carlo Gozzi (1720-1806) og týska rithøvundin Johann Wolfgang von Goethe (1749-1832). Her er skjalið við teimum 36 støðunum (á enskum) >>
Sjónarhorn, frásøgufólk, forteljarar…
Trý sløg av sjónarhornum/frásøgufólkum:
- persónur
- persónur
- alvitandi
1. og 2. eru implisittir forteljarahættir (t.v.s. forteljarin er í søguni), 3. er eksplicittur (t.v.s. forteljarin er uttan fyri søguna).
Tað kann vera torført at velja sjónarhorn, áðrenn ein fer í gongd; kann oftast bíða til umskrivingina
Tala og samtala
- framsøgn/tala skapar lív og samband
- vel í skrivingini gásareygu ella tankastriku
- nógvir hvítir blettir skapa flutning og ferð
- stuttsøgur krevja tættar samtalur
- brúka altíð samtaluna við skili:
1) at eyðkenna/lýsa ein persón
2) at skapa temposkift (td. við avbroti)
3) at lýsa tíð og stað
4) at skapa stemning / huglag
5) at skapa stuttleika
6) at planta spor í samtalum
7) at skapa lív og virksemi
8) at fanga lesaran við
9) knapplig/brøtt skifti millum persónar og stemning
10) být sundur í reglubrot
- minst til at gera greitt, hvør tað er, sum talar
- ansa eftir, at persónarnir ikki siga alt møguligt óneyðugt
Afturlit (flash back)
- ikki ‘forvirra’ lesaran
- flyt fram og aftur við “hevði”
- beinleiðis tala gevur livandi afturlit (don’t tell it – show it!)
- afturlit í eini samtalu
- at lata ein bi-persón fortelja
- skilja afturlitið frá restini av ekstinum (td. í gásareygum ella kursiv)
- ikki avbróta dramatikkin
Kenslur
- raka kenslur hjá lesaranum (td. set ein sympatiskan høvuðspersón í eina ómøguliga støðu)
- vís nærleika og konflikt (ósemjur)
- fimm høvuðskrøv:
1) ein fullhugaður høvuðspersónur
2) ein høvuðspersónur, lesarin hevur kenslur fyri
3) konflikt/ósemja er heilt grundleggjandi
4) mótsetningar (kontrastir) eru umráðandi
5) ein broyting/eitt skifti má fara fram
Endin
- dynamitt ella svávulpinnur?
- fýra krøv til endan:
1) ongir ósvaraðir spurningar (lesarin skal vera nøgdur)
2) endin má samsvara tema og stíl í søguni annars
3) surprise – yvirraskilsi skal vera
4) logiskur má hann vera
- sløg av endum:
– samanumtøka (happy el. tragic end)
– idologiskur endi (lesarin má sjálvur loysa konfliktina)
– krystallkúluendi (lesarin sær inn í framtíðina)
– anti-klimaks
– øvutur endi
– Gimmick-endin (ikki langt! – skal knýtast av einum høvuðspersóni – ikki ‘søgt’)
– í nøtskal
– enda mitt í sveiminum (skíhopparin)
– “a twist at the end” – krúlla á halanum (ein stuttur setningur ella viðmerking, sum yvirraskar og vendir øllum á høvdi)
– ongir leysir endar, takk!
Tíðin
- ein stuttsøga kann strekkja seg yvir fleiri ár ella nakrar fáar tímar, ja, minuttir
Longdir á stuttsøgum
Á einari A4 eru 30 reglur (tvs. 1½ reglufrástøða), við 65-70 sløgum á hvørjari reglu (stavir og millumrúm)
Vikublaðsstuttsøgur hava vanliga hesa longd (í Norra):
Kærleikssøgur 7-8 síður
Krimisøgur 8-9 síður
Veruleikafrásøgur 5½ ella 2½ síður
Stuttsøgur um børn 5-7 síður
Stuttsøgur við djórum sum høvuðstema 5-7 síðu


text:
At garva skinn
Um at garva skinn við Alún
Um heystið, áðrenn flettingin kemur fyri, velur tú tær skinnið, ið skal garvast. Tá seyðurin er flettur, tekur tú skinnið beinanvegin, leggur tað út á eitt borð, meðan tað enn er heitt, og saltar skinnið væl.
Hevur tú fleiri skinn, kanst tú leggja tey oman á hvørt annað, og salta so hvørt einstakt skinn væl.
Saltið skal sjálvandi stroyast á skinnsíðuna, meðan ullsíðan vendir niður.
Dagin eftir rívir tú skinnið um, og saltar enn einaferð. Ansa eftir, at eingin “heilidagur” er. Er onkur ósaltaður blettur á skinninum, fer hetta at vísa seg seinni, tí har ósaltað er, missir skinnið ullina.
Tá skinnið/skinnini hava ligið í salti í minsta lagi í 7 samdøgur, verða tey skolað.
Feittklumpar verða reinsaðir væl úr skinnsíðuni, og síðani verður skinnið vaska væl við flógvum sápuvatni. Brúka sápuspønir at vaska við, endiliga ikki sulfosápu, tí tá vaskar tú feittið úr skinninum og ullini.
Tá skinnið er vaska og skola – best er at skola í sjógvi ella blanda 500 g av salti í 15 litrar av vatni til hvørt skinnið – verður tað breitt út á eitt borð. Strekk tað væl út!
Nú skalt tú gníggja alún inn í skinnið – umleið 300 g á hvørt skinn. Til hetta arbeiði skalt tú gera tær ein træstubba sum liggur væl í hondini. Gníggja síðani alúnið væl og virðiliga inn í skinnið. Alúnviðgerðin varar í 5 samdøgur.
· Gev gætur: Ver varin við alúni, tí tað kann órógva húð og slímhinnur
· Ansa tí eftir ikki at anda alúnið inn
· Nýt handskar og dustmasku
Tá ið skinnið er turt, skal tað pussast við sandpappíri. Strekk skinnið væl út.
Nú skal ullin greiðast og skinnið stákast til. Tú kanst brúka karðar at greiða við. Vilt tú ikki hava broddin, eru ráðini, at klippa skinnið. Tá tað er snøgga, er arbeiðið liðugt.
Meira um at garva skinn:


text:
Danir avgreiða nú í vikuskiftinum sína árligu meistarastevnu fyri lið, sum er uppbýtt í deildir nakað sum vit kenna tað frá fótbólti og líknandi. Í bestu deildini kappast millum annað Pál Joensen fyri Aalborg Svømmeklub og Frans Johannesen fyri Esbjerg Svømmeklub, har tað nú áðrenn síðsta stevnupart er tætt í oddinum.
(Magnus, Frans og Pál á Danish Open 2012. Jákup Jacobsen eigur myndina)
Kappingin fyrigongur stutt sagt á tann hátt, at hvør einstakur svimjari kann luttaka í so og so nógvum kappingum, og at FINA stigini so verða tald upp fyri hvørt lið sæð. Tað lið sum hevur fingið flest stig tilsamans tá ið alt er svomið, vinnur meistarastevnuna.
Aftaná triðja stevnupart í morgun var Aalborg Svømmeklub við Páli Joensen fremst við 39404 FINA stigum, Kvik Kastrup næstfremst við 39228 stigum og Sigma Swim triðfremst við 39162 stigum. Esbjerg við Frans Johannesen liggur næstniðast við 35229 stigum, í vanda fyri niðurflyting til næstbestu deild. Og í næstbestu deild er so Hovedstaden fremst við 25503 FINA stigum, AGF næstfremst við 33427 stigum, og síðani Farum við Magnusi Jákupssyni triðfremst við 32597 stigum.
Pál hevur til nú luttikið í 400 frí, 200 frí, 400 blandað og 4×200 frí. Í 400 frí varð hann nr 3 við 3:49.14 aftanfyri Mads Glæsner á 3:42.27 og Anton Ørskov Ipsen á 3:47.02, báðir úr Sigma Swim. Í 200 frí varð hann nr 6 við 1:49.25, aftanfyri millum annað hesar báðar og Frans Johannesen sum svam 1:48.74. Í 400 blandað varð hann nr 4 við 4:21.68, og í 4×200 frí vunnu teir úr Aalborg so við 7:17.30.
Frans varð nr 6 í 400 frí við 3:54.49, nr 7 við Esbjerg í 4×100 blandað við 3:48.72, nr 5 í 200 frí við 1:48.74, og vann so 50 bringu við 27.69. Í 4×200 frí vórðu teir úr Esbjerg nr 4 við 7:22.21.
Magnus Jákupsson kappast sum sagt í næstbestu deildini, sum við røttum fótbóltslogikki verður kallað fyri fyrsta deild. Har vann hann 50 rygg við 24.03, og saman við Farum 4×100 blandað við 3:35.41, áðrenn hann so eisini vann 100 rygg við 52.02, og 200 rygg við 1:57.31.
Nú er so fjórði og síðsti partur eftir, til at avgera endaligu støðuna á DMH 2015. Livetiming frá bestu deildini sæst her og frá næstbestu deildini her. Síðsti partur byrjar kl 16 danska tíð, sum er kl 15 her í Føroyum.
Reglugerðin fyri DM fyri lið sæst her, har vit millum annað kunnu lesa at hvør svimjari í mesta lagi kann kappast 4 ferðir, umframt 2 ferðir í stafett. Í ár fara 2 tey næstniðastu liðini í bestu deild at rykkja niður í næstbestu deild, meðan 3 tey bestu í næstubestu deild rykkja upp. Tey eru eftir øllum at døma í ferð við at broyta frá at hava 8 lið í hvørjari deild, til 9.


text:
Heygsvegur 28,
650 Toftir
Tlf. +298 448213
Petur Hans Hansen, lívbjargari
Svimjihylurin er ein partur av Tofta skúla. Umframt næmingarnar í Tofta skúla brúka næmingar úr Runavíkar skúla hylin. Eftir skúlatíð verður svimjuhylurin brúktur av kvøldskúlanum, útleigaður til Flot, sum hevur sínar venjingar har, privatar leigarar og almenna svimjing. Um ynski er at leiga svimjihøllina, skal umsókn sendast til nes@nes.fo
Fyll út umsókn her.
Upplatingartíðir
Svimjihylurin er opin soleiðis fyri almennari svimjing.
Mánadag
18.00 – 19.00 Børn og vaksin
19.00 – 20.00 Vaksin
Mikudag – heitur hylur
16.00 – 18.00 Foreldur og børn undir skúla aldur (Kom tá tú vilt og svim so leingi tú vilt)
Hósdag
17.00 – 19.00 Børn og vaksin (Kom tá tú vilt og svim so leing tú vilt)
19.00 – 20.00 Vaksin
Leygardag – heitur hylur
12.00 – 18.00 Børn og Vaksin (Kom tá tú vilt og svim so leingi tú vilt)
Kostnaður
Vaksin 25 kr. og børn u/14 ár 10 kr
Svimjihylurin , sum er í Tofta skúla, er 16,7 x 7 m stórur. Hylurin bleiv tikin í nýtslu í 1981.


text:
ZACHARIAS FARIN
Í gjár andaðist Zacharias Zachariassen í Norðragøtu, 82 ára gamal.
Zacharias var í næstan seksti ár trúboðari innan brøðrasamkomurnar í Føroyum. Frá 1958 og trý ár fram var hann undir útbúgving á Moorlands bíbliuskúlanum í Onglandi, og síðani hevur hann virkað í Føroyum og eisini uttanlands.
Umframt at ferðast kring oyggjarnar og halda møtir fekst Zacharias nógv við skrivligt arbeiði. Saman við bróðrinum Flóvini hevði hann Forlagið Leirkerið, sum gevur tíðarritið Leirkerið út.
Harumframt gav forlagið eina rúgvu av bókum og bóklingum út. Zacharias skrivaði fleiri bøkur, og forlagið hjálpti nógvum øðrum við handritum og útgávum.
Zacharias hevur yrkt og umsett eina rúgvu av sangum og kórum. Hann var musikalskur og gav fyri næstan seksti árum síðani fyrstu plátuna út. Sangir hjá honum eru at hoyra á útgávum hjá so mongum øðrum.
Kelda: in.fo Eyðun Klakstein 22.08.2017 (11:35)
Andlát
Zacharias Zachariassen, trúboðari, úr Norðragøtu, andaðist mánadagin 21. august, 82 ára gamal.
Kistan fer úr Landssjúkrahúskapellinum fríggjadagin kl. 17.
Jarðarferðin verður úr Filadelfia í Gøtu leygardagin kl. 13.
Minnisgáva kann latast Zarepta, konta í peningastovnunum.


text:
Byggiteknisk ráðgeving
Bygningsfysikkur og orkusparing
Grønu húsini
Tað slepst ikki uttanum. Eisini vit føroyingar mugu hugsa longur enn bara um dagin í dag. Vit mugu hugsa um framtíðina eisini, og tað er av fleiri orsøkum.
Umleið 40% av allari orkunýtslu í Evropa fer til at hita hús og bygningar. Hetta er helst tað økið, sum einsamalt munar allarmest, um vit seta okkum fyri at broyta núverandi ovurstóru orkunýtslu.
Co2 útlát og veðurlagsbroytingar hava vit øll hoyrt um leingi, men tað eru eisini búskaparlig atlit, sum tala fyri, at vit áttu at broytt mátan, vit vanliga projektera og byggja hús og bygningar.
Tað er sera umráðandi at byrja rætt, tá farið verður undir at byggja nýtt og/ella dagføra bygningar. Um lopið verður um fakliga projektering, og byrjað verður at byggja sum vanligt, bara við meira bjálving og við hitapumpu ístaðin fyri oljufýring, kanst tú sum frá líður koma illa fyri av projektinum. Tá kanst tú enda við einum kostnaðarmiklum húsi, sum als ikki er so bíligt at eiga og reka sum væntað.
Hesi húsini kunnu ikki síggjast sum ein íløga í egnan bústað, men sum ein útreiðsla, ið bara verður dýrari og dýrari at reka og røkja, og sum missir virði fyri hvørt ár, meðan lágorkuhúsini verða alt fleiri í tali.
Hóast tú væntar at verða búgvandi á sama stað restina av lívinum, gloym so ikki, at eisini tú eldist, og at ymiskar hendingar kunnu gera, at tørvurin knappliga broytist so mikið, at tú mást selja húsini aftur.
So, hóast tú kanska ikki hugsar um CO2 útlát ella aðra dálking, hevur tú altíð eina fíggjarliga orsøk til at hugsa langskygt og byggja framtíðartryggjað hús.
Tíverri er veruleikin ofta tann, at hetta fyrsta stigið við fakligari ráðgeving verður lopið um og bygt verður við vanahugsan ístaðin.
Avleiðingina síggja vit so nøkur ár aftaná. Húsini eru dýr at halda heit, og livitíðin á klædningi, vindeygum, hurðum og taki er munandi styttri enn væntað.
Tað er als ikki óvanligt at síggja, at eftir bert fáum árum mugu fólk broyta og umvæla ymiskt, og enntá klæða grundina o.l. Hevði alt hetta verið talt saman við byggikostnaðinum, hevði myndin av kostnaðinum jú sæð munandi øðrvísi út.
Bíligasta kilowattið ...
Tey eru óteljandi, sum hava skift oljufýringina út við hitapumpu uttan fyrst at fyrireika sjálvt húsið, so tað hóskar til hitapumpu.
Hitapumpan gevur bíligastu kilowattini, tá hitin í skipanini er so lágur sum gjørligt, men við at seta eina hitapumpu upp í húsum, sum eru ótøtt og illa bjálvað, so má hitapumpan framleiða líka heitt vatn sum oljufýringin skuldi fyri at klára at halda húsini heit, og tað megnar hon ikki altíð. Úrslitið er tá ofta, at hitin sum restar í, verður framleiddur við einari innbygdari elpatrón í hitapumpuni. Tá er als ikki talan um nakra sparing yvirhøvur – tvørturímóti. Tað kostar umleið kr. 1,89 at framleiða eitt kilowatt við el-patrón, meðan tað kostar umleið kr. 1,00 at framleiða sama kilowatt við oljufýring.
Verða húsini fyrst fyrireikað til hitapumpuna, m.a. við at fylgja tilmælunum í húsakanningum okkara um bjálving, tetting og endurnýtslu, kunnu somu kilowatt framleiðast við hitapumpuni fyri einans umleið kr. 0,50 pr. kilowatt.
Tey allarbíligastu kilowattini eru tó tey, sum tú sparir við at minka um sjálvan orkutørvin til upphitingina av húsinum.
Heildarveiting til rætta orkuloysn.
Fylg stigunum og kom rætt frá byrjan við byggiprojektinum – tað er júst hetta, vit í RenoVent hava servitan at ráðgeva um.
Trýst á knøttin niðanfyri fyri at heinta faldara um evnið.
Hava tygum brúk fyri ráðgeving, eru tygum vælkomin at senda ein fyrispurning her, ella ringja á tel 661100.


text:
Hilmar Jan Hansen hevði í fyrrapartssendingini, Sjóðteim á Rás2, har hann prátaði við Bodil Simonsen, Joan Højgaard og Beintu M. Petersen um kynsliga misnýtslu.
Beinta er forkvinna í KRIS og Bodil og Joan greiddu frá um kynsliga misnýtslu. Talan gjørdist um eitt opið, bersøgið, men neyðugt prát um eitt evnið, ið samfelagið má og skal taka støðu til.
Stuðulsgrunnurin hjá KRIS fer at hava konsert í Saltsiloini á Tvøroyri leygarkvøldið 12. Mei klokkan 19. Í samrøðuni var eisini greitt frá tí tiltakinum.


text:
Tíðindi
-
14.06.2017
Nýtt hugtak um føroyskar bókmentirBergur Rønne Moberg, ph.d. og post.doc við Københavns Universitet, hev... Les meira
-
13.06.2017
Nú kanst tú søkja stuðul til vinnu ph.d.-verkætlanirHevur tú hugsað um eina granskingarverkætlan, sum kann loysa eina ítøk... Les meira
-
13.06.2017
Á granskaraferð á djúpum vatniSeinasta greinin í ph.d.-verkætlanini hjá Anni Djurhuus er útgivin í t... Les meira
-
12.06.2017
Søgan um matvøruborna botulismu i FøroyumVit hava í Føroyum eina heilt serliga søgu við eini sera álvarsamari s... Les meira
-
07.06.2017
Hvør skal hava heiðursløn fyri góða miðling av gransking í 2017Granskingarráðið fer á Vísindavøkuni 2017 aftur at heiðra ein persón, ... Les meira
-
07.06.2017
Vitan um vøkstur og góðsku á føroyskum taraFyrsta vísindaliga greinin um taraaling í Føroyum givin út. Agnes Mols... Les meira
-
31.05.2017
Kanning av nyttuni av feedback í psykoterapeutiskari viðgerð av etingarólagiAnnika Helgadóttir Davidsen vardi í fjør ph.d. ritgerð sína um royndir... Les meira
-
30.05.2017
Áheitan: Send okkum títt íkast!Fróðskaparfelagið skipar 16. november 2017 fyri ráðstevnu í Norðurland... Les meira
-
29.05.2017
Grein um leiðina móti multiresistentum og panresistentum bakterium í FøroyumFøroysk mikrobiologisk gransking vísir við framkomnum statistiskum og ... Les meira
-
29.05.2017
Grein: Høvuðskeldan til multiresistentar VRE enterokokkar í Føroyum er í KeypmannahavnÍ nýggjari vísindaligari grein, sum Shahin Gaini, yvirlækni og ph.d. e... Les meira
-
24.05.2017
Ráðstevna um epilepsi á Hotel FøroyumÍ morgun kl. 8 byrjaði altjóða epilepsi ráðstevna á Hotel Føroyum. Uml... Les meira
-
22.05.2017
12 nýggjar verkætlanir stuðlaðar við tilsamans 7,5 mill. kr.Granskingarnevndin hevur á fundi 18. mai játtað stuðul til 12 nýggjar ... Les meira
-
22.05.2017
Grein: Ikki-sjúkuelvandi ILA virus mennist til sjúkuelvandi ILA virusFyri fyrstu ferð er nú prógvað, at ikki sjúkuelvandi ILA virus (eitt s... Les meira
-
21.05.2017
Fyrilestur á ráðstevnu um støddfrøði og KTLouise Meier Carlsen, adjunktur og ph.d.-lesandi, fer í næstum at lutt... Les meira
-
18.05.2017
Stuðul til gransking í hjartasjúkum og krabbameiniNú er aftur høvi hjá granskarum saman við stovni í Føroyum søkja um st... Les meira
-
15.05.2017
Føroyar undirrita samstarvsavtalu um gransking í ArktiskLandsstýrismaðurin í Uttanríkis- og Vinnumálum hevur 11. mai, saman vi... Les meira
-
14.05.2017
Nicolina Maria Ovadóttir vart høvuðsritgerð á iNOVAHósdagin 11. mai vardi Nicolina Maria Ovadóttir høvuðsritgerð sína um ... Les meira
-
13.05.2017
Tvey størv sett við fígging úr SjukrakassagrunninumVið dyggari fígging frá Sjúkrakassagrunninum eru tvey vísindastørv set... Les meira
-
11.05.2017
Taraúrdráttur kann tálma kollagenasu-aktivitetinum í laksiNýggj vísindagrein er júst komin út í altjóða tíðarritinum Aquaculture... Les meira
-
07.05.2017
Jóhanna M. Petersen vart ph.d. á Syddansk UniversitetFríggjadagin 21. apríl vardi Jóhanna Martina Petersen, lækni, ph.d.rit... Les meira
-
06.05.2017
Heini í Skorini vart ph.d. á King’s CollegeFríggjadagin 5. mai vardi Heini í Skorini ph.d.-ritgerð sína um altjóð... Les meira
-
01.05.2017
Fiskaaling skipaði fyri verkstovu um modelleringÍ vikuni undan páskum varð væleydnað verkstova um teldu myndlan og mát... Les meira
-
25.04.2017
Grein um fólkaatkvøður sum politiskt amboðUm júst eitt ár – Flaggdagin 2018 – verður fólkaatkvøða í Føroyum. Tá ... Les meira
-
24.04.2017
Tilmæli um nýggja kanning av nýføddum í grein um CTDNýggj grein um CTD varð fyri kortum kunngjørd í altjóða tíðarritinum J... Les meira
-
21.04.2017
Tað er hart at vera ph.d.-lesandi- Stuðul til at granska í trý ár! Wauw, tillukku! Tað eru tey fáu, su... Les meira
-
20.04.2017
March for Science verður 22. aprílKring heimin fara granskarar og onnur at ganga kravgongu til frama fyr... Les meira
-
20.04.2017
Almennar skipanir eggja til vinnugransking og –menningTað er breið semja um, at tað er ynskiligt við nógv meira vinnugranski... Les meira
-
30.03.2017
Nýggj gransking.fo almannakunngjørdEin nýggj útgáva av heimasíðuni hjá Granskingarráðnum - gransking.fo -... Les meira
-
30.03.2017
Vitjan av NCP netverkiVitjan av NCP netverki Hesa vikuna hava tvey umboð úr NCP netverkinu... Les meira
-
29.03.2017
Grein um samspæl millum fong og rovdjór útgivinÍ hesi vikuni kom grein frá Fiskaaling, University of Leeds og Univers... Les meira


text:
Fyrsti gestur er Wanja Petersen, sjúkrarøktarfrøðingur. Hon greiðir frá ymiskum í sínum arbeiðslívi m.a. frá Tilhaldinum í Havn, sum hon var leiðari á frá byrjan av og eisini um arbeiði sum sjúkrarøktarfrøðingur bæði í suður- og eysturgrønlandi. Seinni tosað vit við Hjørdis Háberg Petersen um ymiskt m.a. um City Meal, sum er byrjað aftur hvønn mikudag kl 17. Har kunnu fólk koma og fáa ein døgurða og smyrja matpakka til børnini til dagin eftir.
Tilmelding á Facebook síðuni City Meal í seinasta lagi týsdag kl 14. www.facebook.com/citymealtorshavn
Vertur: Eydna Háberg og Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Bókasavnið
á Námsvísindadeildini
Á Námsvísindadeildini á Frælsinum 20 er bókasavn, sum lesandi og starvsfólk kunnu brúka. Bókasavnið á Námsvísindadeildini hevur eitt breitt úrval av bókum um lærara- og námsfrøðingaøkið, og eisini aðrar fakbókmentir. Bókasavnið er ein týdningarmikil liður í lesnaðinum, og tí er umráðandi, at lesandi gagnnýta tað.
Leita í talgildu skrásetingini av bókum
Bøkurnar á bókasavninum eru talgilt skrásettar, og tú kanst leita eftir bókum HER . Fleiri onnur bókasøvn, t.d. Landsbókasavnið, bókasøvnini á Fróðskaparsetrinum og Býarbókasavnið, eru eisini skrásett í hesum grunni.
Til ber at leita eftir bókum í bókasavninum hjá Námsvísindadeildini í hesum leitigrunni.
Útlán
Í august mánaði fáa lesandi lánarakort. Bøkur kunnu verða læntar út ein mánað í senn.
Er bókavørður ikki til staðar, tá ið lænt verður, ber til at brúka sjálvlánið.
Bókavørður
Dagbjartur Debes er bókavørður á bókasavninum á Námsvísindadeildini. Samband fæst við Dagbjart á telefon +298 299415 og á telduposti dagbjarturd(at)setur.fo.
Eitt yvirlit yvir, nær bókavørður er á bókasavninum hongur á rútinum vinstrumegin hurðina á bókasavninum.
Upplatingartíðir
Bókasavnið er opið vanliga skúlatíð.


text:
Jólafundurin 1888
22. desember 1888 stóð hendan stutta lýsing í Dimmalætting:
Ein og hvör bjóðast at koma í tinghúsið annan jóladag kl. 3 e.m., har. sum vit atla, at samráðast um at verja Förja mál og Förja siðir. E. D. Bærentsen. H. N. Jacobsen. D. Isaksen. S. F. Samuelsen. R. C. Effersø. Jens Olsen. Just Jacobsen. C. L. Johannesen. J. Padurson.
Við hesi innbjóðing, ið 9 vælkendir føroyingar skrivaðu undir, byrjaði eitt nýtt tíðarskeið í søgu Føroya fólks - tá byrjaði tjóðskaparrørslan av álvara.
Hetta var ein illveðursdag, regn og vindur, tøssut at ganga, men kortini fór maður av húsi niðan í tinghúsið. Fundurin vardi í tríggjar tímar, har drúgvar røður vóru hildnar um øll tjóðskaparlig viðurskiftið; serliga var dentur lagdur á málið í skúlum og kirkjum. Umframt røður, vóru føroyskir sangir sungnir, millum annað læs Rasmus Effersøe yrkingina Málstrev (Nú er tann stundin), ið tann ungi bóndin úr Kirkjubø, Jóannes Patursson, hevði yrkt til høvið.
Boðskapurin í hesi longu yrking verður borin fram longu i fyrsta ørindi:
- Nú mugu føroyingar semjast um at bjarga móðurmálinum. Tað er fólksins skylda bæði móti sær sjálvum og forfedrunum at verja og menna dýrasta mentanararvin av øllum -málið. Men móðurmálið er nú so forfjónað og eyðmýkt í sínum egna landi, at tað býður tess ikki bøtur, uttan fólkið alt sýnir vilja og evni og tekur lógvatak saman.
Fundarsamtykt[rætta | rætta wikitekst]
Fundurin endaði við fundarsamtykt í 6 greinum:
- Føroyskt mál skal verða kenslugrein í skúlanum, so skjótt neyðugar skúlabøkur á føroyskum eru fingnar til vega.
- Í søgufrálæruni eigur dentur at verða lagdur á Føroya søgu.
- Øll uttanatlæra á donskum í kristnikensluni skal burtur, í staðin skal tað lisna endurgevast á føroyskum.
- Prestarnir eiga at hava rætt til at nýta føroyskt mál innan og uttan kirkjugátt.
- Føroyskt mál eigur at fáa fullan rætt í øllum almennum viðurskiftum.
- Arbeitt eigur at verða fyri at fáa settan á stovn føroyskan fólkaháskúla.
Stovnanin af Føroyingafelag[rætta | rætta wikitekst]
Tað ringa veðrið forðaði bygdarfólki í at koma til Havnar, tí varð innkallað tíl nýggjan fund 6. januar 1889, har Føroyinga-felag varð stovnað við hesum stevnumiði:
- At fáa Føroya mál tíl æru.
- At fáa føroyingar til at halda saman og ganga fram í øllum lutum, at teir mugu verða sjálvbjargnir.
Sostatt varð tjóðskaparhugsjónin longu tá rúmkað til sjálvstýrishugsjónina.
Frímerki[rætta | rætta wikitekst]
Bárður Jákupsson hevur sniða frímerkjuni høgrumegin ið avmynda teir 9 ið sendu inbjóðingina til Jólafundin út í 1888.
- 3.00 kr frímerki - Lýsingin í Dimmalætting 22. desember 1888, ið nevnd er í tekstinum.
- 3.20 kr frímerki - Tekning av fólkafundi í Reynsmúlalág í 1908 eftur William Heinesen.
- 12.00 kr frímerki - Fyrsta ørindi í yrking Jóannesar bónda.
Bøkur[rætta | rætta wikitekst]
- Jóhannes av Skarði: Jólafundurin 1888 - og eitt sindur um høvuðsmenninar í Føroyingafelag í Føroyum. Tórshavn: Føroya Skúlabókagrunnur, 1980


text:
Báðir partaeigarar eins kunnaðir
Vinna20-03-2017 - 17:48 - Jóanis Albert Nielsen
Á felags nevndarfundi í dag við nevndirnar í TF Holding samtakinum, varð tilgongdin í samband við keypið av teim síðstu 30% í Eik Banka gjøgnumgingin. Nevndirnar hava havt møguleika at umrøða gongdina við stjórn.
Eftir fundin staðfestu nevndirnar m.a., at báðir partaeigarar hjá Eik Banka fingu eins kunning um avgerðina hjá TAKS. Nevndin í Eik Banka varð kunnað á nevndarfundi tann 24. august 2015. Umboðið hjá Finansiel Stabilitet var ikki til staðar á fundinum, men fekk kunning sendandi 31. august 2015, kl. 09.40. Vit mugu tó tíanverri staðfesta, at hendan kunning fór ikki víðari til Finansiel Stabilitet. Staðfest varð eisini at Súni Schwartz Jacobsen, forstjóri í Eik Banka, hevur hildið sína fráboðanarskyldu í samband við keypstilgongdina av bankanum.
Nevndirnar vóru nøgdar við kunningina, sum tær tóku til eftirtektar, og meta málið at vera avgreitt.
Tórshavn 20. mars 2017
Arni D. Brattaberg, nevndarformaður í TF Holding
Torben Nielsen, nevndarformaður í Eik Banka


text:
Bilverkstai v/Hans Jacob Kollsker er eitt n˙tÝmans bilverksta, i veitir allar tŠr tŠnastur, i hava vi bilar at gera. Vit selja bilar, umvŠla bilar, umvŠla ella skifta bilr˙tar, ˙tvega eykalutir, selja og skifta dekk, framt at vit lakkera bilar og mangt anna.
Vit umboa SsangYong Ý F°royum. Meir um SsangYong fŠst at vita ß ssangyong.com
┴ hesi heimasÝu fŠst annars eitt sindur at vita um naka av tÝ, vit gera og eru. Vilt t˙ hava meira at vita ella hevur °rindi til okkara, er bara at st°kka inn ß gˇlvi, ringja ella senda okkum teldubrŠv. kollsker@olivant.fo
UpplatingartÝir: mßnadag-frÝggjadag frß 08.00 til 16.10


text:
Jens Hákun Leo
20.04.2017 - 16:55
Tíðindi > Samfelag & Politikkur > Kommunalpolitikkur
Meirilutin í fíggjarnevndini í Tórshavnar kommunu hevur nú játtað at lata 400.000 krónur eyka til verkætlanina at menna eitt nýtt sjósavn á Argjum.
Hetta stendur at lesa á heimasíðuni hjá Tórshavnar kommunu í dag, har ið tað í aðrar mátar kemur fram, at Annika Olsen, borgarstjóri í Tórshavnar kommunu, er væl nøgd við, at kommunan nú hevur latið hesa eykajáttan, sum Føroya Sjósavn hevur søkt um í sambandi við, at ætlanin er at byggja eitt nýtt sjósavn á Argjum ístaðin fyri tað verandi í gamla íshúsinum.
- Ein grunnur eigur Føroya Sjósavn, men Tórshavnar kommuna letur stuðul uppá 600.000 kr árliga til rakstur. Vit ynskja nú at fara eitt stig víðari við at menna Sjósavnið, og tí avgjørdi meirilutin í fíggjarnevndini at játta 400.000 kr eyka til verkætlanina, sigur Annika Olsen, sum víðari vísir á, at...
- Tað fyriliggja nú greiðar og spennandi útbyggingarætlanir, sum vit sjálvandi fara at stuðla. Vit eiga ikki at gloyma, at mesta av tí serfrøði, vit eiga á hesum økinum, er savnað um Sjósavnið á Argjum. Hartil er Sjósavnið dagliga við til at ríka okkara ungdóm við kunnleika um okkara umhvørvi og okkara fiskivinnu.
- Føroya Sjósavn hevur kunnað kommununa um framtíðarætlaninar hjá savninum. Savnið hevur verið slóðbrótandi, eisini í heimshøpi, men tørvur er á meiri plássi til størri fisk og súgdjór. Eg havi áður sagt, at vit fara at viðgera hetta mál við størstu vælvild, so vit røkka málinum um eitt veruligt landssjósavn, sigur Annika Olsen at enda, sambært heimasíðuni hjá Tórshavnar kommunu


text:
Samtyktir gjørdar á bygdarráðsfundi mánadagin 14. november 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð, at taka av tilboðið um keyp av teldu til dagrøktina.
2.
Samtykt varð, at taka undir við leistinum frá stýrinum í Bú-og Heimatænastuni, og at Porkeris
Kommuna selur sín part í Hamragarði til Bú-og Heimatænastuna.
3.
Samtykt varð, at játtað tilsamans 176 tímar til kvøldskúlaundirvísing veturin 2016/2017.
4.
Samtykt varð, at flyta bygdaskelti undir Heyggi longur inn, so tað stendur innanfyri innkoyringina
á Heyggj. Bygdaskelti á Dalsvegnum verður flutt vestur til rulluportrið, og samtykt var at taka hetta
málið uppaftur á einum seinni fundi.
5.
Málið um nýggja lønarskipan tikið av skrá og verður tikið uppaftur á seinni fundi.
6.
Samtykt varð, at taka undir við sundurbýti av sethúsum og urtagarði frá restini av ognini
á matr. nr. 79.
7.
Fíggjarætlanin 2017 javnvigar við kr. 12.352.825,-.
8.
Samtykt varð, at stuðla Dansifelagnum Jómsvíkingnum við kr. 3.000,-. Samtykt varð, at stuðla
Lions Club Suðuroy við keyp av 25 jólakalendarum. Samtykt varð, ikki at stuðla Miðnámsriti
hjá Tórði Johannesarsoni.
9.
Kunnað varð um skattainntøkurnar fyri september 2016 sum eru kr. 712.975,- og
skattainntøkurnar fyri oktober 2016 sum eru kr. 765.216,-
Porkeris Bygdarráð.


text:
Orð: Jóannes Patursson
Lag: Vísulag (Súsonnu vísa)
1. Dagur dettur av degi, vit kenna,
at tíðin hon rennur so kvik;
hon okkum kann temja,
tí lítið vit fremja,
tað kvinkar ikki enn eitt dik.
2. Her standa vit nú og tøva
og vita tó øll so væl,
at tað er úr lagi
við Føroya slagi,
tað sleppur ikki upp í tal.
3. Jú, draga ein tosk av grunni
og hirða ein haka í mold,
vinna pening úr mjøli
av handli og sølu,
slíkt brekar ei á Føroya fold.
4. Men hvar er tann nevin, sum slær
í borðið móti órættis lag
og ripar á múla
tann fremmanda skúla,
sum drepur okkum dag eftir dag?
5. Ei søga, ei mál, ei siður,
sum lands várs eyðkenni er,
við einum orði
verður borið á borðið;
tað er tó ein ribbalda gerð.
6. Tað hýma tí dreingir og gentur
á bekki sum fjákut lomb;
hvat hava tey fingið
á krákutingi?
Jú, hyllng á at fylla upp í vomb.
7. Lærdu tey at virða sítt land,
sína søgu og sjálvan seg?
Spyr tú tey bara,
tey kunnu tær svara:
Hvat tramin kemur slíkt við meg!
8. Gud hann fyrigevi okkum,
sum ganga og síggja hará,
at slíkur ein siður,
sum drepur oss niður,
hann enn eigur landaráð.
9. Um tað man vera tí, vit sjálvi
hava dansað tann sama dans
í somu sporum
sum børn í forðum,
tí geva vit hesum ongan ans.
10. Tað sýnist, várt skinn er so seigt,
at als einki bítur hará;
um vit sjálv verða stolin,
vit eru líka tolin
og mutla bara: “Skitt, lat gá!”
11. Um tægr tó og blóðsdropi eftir
er enn av norrønum slag’,
so hevjið upp orðið,
og sláið í borðið:
“Vit tola ikki longur hetta lag.”


text:
Bjørn og Bárður nýggja grein
“Bjørn Kunoy og Bárður Mortansson hava skrivað vísindaliga grein, ið er útgivin í seinastu útgávu í leiðandi ES rættar tíðarritinum Common Market Law Review, 2010, vol 47, No 6, ss. 1815-1830, ið er útgivið av forlagnum Kluwer Law International. Um Common Market Law Review, trýst á her
Greinin viðgerð rættin, við støði í ES lóggávu, hjá ávísum heimilaðum triðjalands íbúgvum, ið eru búsitandi uttanfyri Evropeiska Samveldið, men hvørs familjulimir er lógliga búsitandi í einum limalandi í Evropeiska Samveldinum, til at flyta bústað sín til ES limalandið har ið avvarðandi familjulimurin býr, Danmark, Stóra-Bretland og Írland tó undantikin grundað á fyrivarni teirra til Amsterdam sáttmálan. Hesi rættarviðurskifti verða viðgjørd við støði í einum nýligum dómi (Chakroun v. Minister van Buitenlandse Zaken) hjá Evropeiska dómstólinum frá 4. mars 2010. Somuleiðis verður subjektivi rætturin í ES rættarskipanini hjá triðjalandsíbúgvum, hvørs avvarðandi familjulimir er lógliga búsitandi í einum ES limalandi, at búseta seg í einum ES landi viðgjørdur í mun til samsvarandi dómsúrskurðar hjá Evropeiska mannarættinda dómstólinum í Strasbourg.”


text:
Skúlaheilsufrøðingar
Skúlaheilsufrøðingurin bjóðar vegleiðing um heilsu, menning og trivnað. Umframt at gera funktiónskanningar, hevur skúlaheilsufrøðingurin eisini persónligar samrøður við barnið, eins og bólka- og floksundirvísing við ymiskum viðkomandi evnum.
Harumframt skal skúlaheilsufrøðingurin eygleiða heilsuviðurskiftini hjá einstaka barninum eins og almennu umstøðurnar fyri hesum.
Vegleiðing verður eisini veitt til foreldur og starvsfólk á skúlanum.
Meir er at lesa á heimasíðuni hjá Gigni - heilsufrøði til børn og ung á www.gigni.fo
Heilsufrøðingar við skúlan eru:


text:
Myndarøð: Grindahvalur á gøtusandi - Øðrvísi brandvenjing
Fyrsta mánadag í hvørjum mánaði hevur sløkkiliðið í Eysturkommunu brandvenjing. Í gjár gjørdist hendan venjingin heldur øðrvísi.
- Vit skuldu hava eina vanliga venjing men valdu heldur at hava eina øðrvísi venjing sigur Sørin Djurhuus sum er sløkkiliðsleiðari í Eysturkommunu.
- Vit gjørdu av at vita um vit ikki megnaðu at fáa hvalin av sandinum og út á sjógvin aftur og hetta eydnaðist okkum. Síðandi togaðu vit hvalin út í móti molanum og bundu hann har. Har liggur hann enn. Ein bátur fer at koma sum kann sleipa hvalin út á streymasjógv.
Ólavur Gregersen, sum hevur tikið myndirnar, fegnast um innsatsin hjá sløkkiliðnum. - Eg búgvi beint omanfyri sandin og tað hevði ikki verið tespiligt við lukti hjá okkum um nú hvalurin skrædnaði, sigur hann.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Drekin Reyði við nýggjari manning
06. Feb 2017
Bara tveir røðarar halda fram frá manningini í fjør.Drekin Reyði er 10-mannafarið hjá Argja Róðrarfelag. Hóast Drekin Reyði ikki bleiv bygdur fyrr enn til...
les meir
Ólavsøkan 2016
26. Jul 2016
Gamalt er, at tað at vinna ólavsøkuróðurin er sum at vinna føroyameistarheitið. Um tað er so,kann hvør einstakur meta um; men nógv verður ið...
les meir
Fjarðastevnan 2016
13. Jul 2016
Fjarðastevna 2016 Til róðrarfeløgini Innbjóðing Vestmanna Ítróttarfelag vil við hesum bjóða tykkum vælkomin á Fjarðastevnu 2016 leygardagin 16. juli. Barnaróðurin byrjar kl. 13.30...
les meir
Vestanstevna 2016
06. Jul 2016
Vestanstevnan 2016 Sørvágs Róðrarfelag vil við hesum bjóða øllum róðrarfeløgum, hjartaliga vælkomin á Vestanstevnu, ið verður í Sørvági leygardagin 9. Juli 2016. Byrjað verður...
les meir
Sundalagsstevna 2016
06. Jun 2016
Hvalvík 06.06.2016 Til feløgini! Hvalvíkar Streymnesar Róðrarfelag vil við hesum bjóða øllum róðrarfeløgum hjartaliga vælkomnum til kappróður á Sundalagsstevnu, sum...
les meir
Norðoyastevnan 2016
26. Mai 2016
Innbjóðing til Norðoyastevnu 2016.Klaksvíkar Róðrarfelag vil við hesum bjóða tykkum vælkomin á Norðoyastevnu FM-róðurin er Norðoyastevnuaftan, leygardagin, 4.juni 2015, kl 15 og barnaróðurin byrjar...
les meir
Aðalfundur 2016
13. Mar 2016
AðalfundurAðalfundur felagsins verður mikukvøldið 30 mars kl.19.00 í neystinum.Skrá:Val av fundarstjóra.Frágreiðing frá nevndini.Framløga av roknskapi.Val av nevndarlimun og tiltakslimun.Val av grannskoðara.Innkomin mál.Ymikst.Mál ,sum limir...
les meir
Jól 2015
12. Des 2015
Argja Róðrarfelag takkar fyri stuðul 2015,ynskja øllum eini gleðilig jól og gott nýggjár. ...


text:
Súsanna og Ólavur hava tvær konsertir komandi vikuskiftið
mentan08-03-2017 - 15:37 - Jóanis Nielsen
Konsertin í Listastovuni í Miðvági verður Leygardagin 11. mars kl 17.00Konsertin í Ólavskirkjuni í Kirkjubø verður Sunnudagin 12. mars kl 16.00
Tað eru Súsanna Joensen á floytu og Ólavur Jakobsen á gittara, ið saman við kvinnukórinum “Fljóð ljóð” fara at framføra. Leiðari hjá kórinum er Ólavur Jøkladal.
Súsanna Joensen og Ólavur Jakobsen hava valt at spæla tónleik eftir Haendel, Fauré, Piazzolla og Schubert á floytu og gittara.
Kórið fer at syngja: 'Nú rennur sólin fríð', ið er gamalt føroyskt sálmalag. Útsetingina hevur Kári Bæk gjørt og solistur er Randi Nolsøe.
Eisini syngur kórið 'Surely goodness' eftir Svein Møller og 'Nobilis, hvmilis', ið er Sankta Magnus-hymna úr 12. øld.
Á konsertini í Miðvági, verður skráin krydda við nøkrum perlunum ið hava sín uppruna í bygdini. Talan er um yrkingar og tónar frá Mikkjali á Ryggi og Jens Christian Svabo.
Skráin á hesum konsertum er í báðum førum hugsavnandi og fjølbroytt. Greitt verður eisini frá um tónleikin, ið framførdur verður.
Bæði Listastovan í Miðvági og Ólavskirkja hava góðan ljómburð og júst kór, floyta og gittari hóska sera væl í hugnaligu hølunum.
Konsertin varir slakan tíma og øll eru hjartaliga vælkomin.


text:
Eg lærdi at skriva í student
Vit skrivaðu bara ein stíl í barnaskúlanum. Tað var hjá Grete. Hon var donsk og brúkti metodur, sum ikki stóðu í føroyskum námsfrøðisbókum. Vit arbeiddu við Robinson Crusoe søgum, skrivaðu stíl, gjørdu fløgg at hava við til Herreys konsert. Í dag hevði hon verið ein dropi í havinum, men tá var hon eitt lýtt lot í gamla skúlanum. Eg minnist ikki, hvat stílurin snúði seg um, ella hvat eg fekk. Minnist heldur onki til, at tað var ein stór uppliving at skriva. Men tað var fyrsta uppliving av, at ein stílur kann vera ein brúgv millum tvey fólk frá hvør sínari planet.
Í student hevði eg nakrar fáar minniligar upplivingar við at skriva, men fiaskoirnar vóru ofta stórar. Triðja árið fór eg at síggja meg sum skrivandi fólk uttan nakrantíð at hava skrivað ein tekst, sum var verdur at lesa. Eg tímdi nú betur at skriva enn ikki at skriva, eisini stíl. Við tí fylgdi hugurin at lata inn, men karakterirnir fóru ongantíð til himmals.
Erik Arge, sáli, var eitt arbeiðsgrev. Vit skrivaðu nógvar og langar uppgávur í samfelagsfaki, og hann gav altíð gott respons og rímiligan karakter. Hann lærdi meg at vilja tað, sum Hemingway seinni lærdi meg at forstanda: Far til sakina sum skjótast og roksa sum minst.
Í føroyskum vóru ambitiónirnar størst. Eg havi ikki lisið stílarnar aftur, men teir hava neppa verið so góðir, sum eg helt. Fekk 10 fyri tann fyrsta í fyrsta g og 8 fyri allar hinar øll trý árini. Eg skilti tað ikki, og tað mól eitt sindur fyri mær, tá eg hugsaði um tað. Tá lærarin segði, at sensor til próvtøkuna æt Jonhard, og at hann gekk undir navninum Slaktarin úr Vestmanna, misti eg mótið. Men tíðliga ein leygarmorgun ringdi lærarin til mín og fortaldi, at eg hevði fingið 10. Hann var rørdur, og eg var rørdur. Vit løgdu á, og eg segði “Yes!” og legði meg aftur.
Eftir student fór eg í hægri handilsskúla. Trý ár á miðnámi er eitt ár for lítið, og hvør veit: kanska hevði eg evnir til handil ella umsiting. Á Harenga slapp eg altíð at avskipa og dugdi tað væl. Í handilsskúlanum lærdi eg bókhald, men fyrst og fremst, at framtíðin hjá mær var bøkur við bókstøvum og minst møguligt av tølum. Fært tú ikki fylgt við í roknskapartímunum, tí at tú krógvar Begrebet Angest hjá Søren Kierkegaard aftan fyri kredit og debet heftið – og lesur yrkingar í fríkorterunum – tá er tíð upp á at forstanda, at búskaparbreyt er ikki akkurát tú.
Vit høvdu ein aldrandi dana í teldulæru og sølubúskapi. Flokkurin endaði í konflikt við hann, og hann bleiv uppsagdur, tá árið var liðugt, men tá málið var loyst, bleiv hann góður við meg, sjálvt um eg hevði verið við í ákærunum. Hann var tann fyrsti vaksni at tosa við meg um Kierkegaard, og einaferð skrivaði hann sum viðmerking í einari uppgávu: “Der er brug for gode textforfattere i erhvervslivet.” Hetta bleiv eisini ein varði á skúlagøtuni. Hetta var fyrstu ferð, at eg fekk at vita, at eg dugdi okkurt, sum kundi brúkast í framtíðini.
Vit høvdu hin legendariska Simon Marshall í enskum á A-støði. Hetta var handilsskúli, men hann koyrdi tað, sum var tað hugbreyt. Mín høvuðsuppgáva var um U2 og tekstirnar hjá teimum. Tað var mín fyrsta successuppliving við einum stórum evni og stórari uppgávu, og fyrstu ferð at lærarin og eg høvdu somu passión – kanska burtursæð frá Karl Erik, sum tosaði um Kierkegaard, og Erik Peter, sum lænti mær Bob Dylan plátur. OK, triðju ferð.
Og so endar miðnám. Fjórði g var stór tíð. Eg fekk mær fýra mánaðir frí frá øllum. Las bøkur, svav og hekk út við vinum. Og fór at skriva. Og so á fiskavirki. Tá las eg í pausunum og um kvøldið og næturnar. Og skrivaði.
Eg segði einaferð við ein vinmann, at Elvis lærdi meg enskt, og Pippi lærdi meg svenskt. “Men,” segði hann, “hvør lærdi teg at jodla?” Tað veit eg ikki, men nú, tá eg hugsi um tað, so lærdi eg at skriva, tá eg gekk í student.


text:
Samtyktir gjørdar á bygdarráðsfundi mánadagin 10. mars 2014.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
1.
Samtykt varð við fyrstu viðgerð broytingarnar í kommunustýris- og fundarskipanini.
2.
Samtykt varð, at stýrið fyri Suðuroyar Ellis- og Røktarheimi velur limin í brúkararáðið.
3.
Samtykt varð at velja Maluna Hentze, Sumba sum lim í upptøkunevndina fyri økið 5.
4.
Samtykt varð at stuðla námsferð til Íslands við 3.000,00 krónum.
5.
Semja varð um at útseta viðgerðina av umsóknini frá FC-Suðuroy til næsta fund.
6.
Samtykt varð ikki at ganga umsóknina frá MENT á møti.
7.
Samtykt varð ikki at ganga umsóknina frá Eiler Fagraklett á møti.
8.
Semja varð um at útseta málið um Lítlu Dímun til næsta fund fyri at kanna málið nærri.
9.
Samtykt varð at stuðla vælgerðarfelagið ”Næstin” við 5.000,00 krónum.
Bókin upplisin og góðkend.
Porkeris Bygdarráð


text:
- Tíðindi, mentan og ítróttur
Hóttir við at koyra skúladreingir til hús
Fimm skúladreingir úr Gøtu verða koyrdir úr skúlanum við Løkin í Runavík í morgin.
Tað skrivar Torbjørn Jacobsen, borgarstjóri í Runavíkar kommunu, til Jóhan Christiansen, borgarstjóra í Eysturkommunu.
Orsøkin til trætuna um næmingarnar er, at eingin vil gjalda fyri skúlagongdina hjá teimum:
Foreldur, sum Útvarpið hevur tosað við, siga, at tey bíða til í morgin eftir skúlatíð við at taka støðu til, hvat tey gera, um børn teirra verða koyrd úr skúlanum, nú ein góður mánaður er eftir av skúlagongdini.
Fríggjadagurin 18.mai 2018 verður seinasti dagurin, næmingar tykkara eiga innivist í okkara skúlaverki, um næmingagjaldið ikki er goldið fyri ta tíð.
Soleiðis skrivar borgarstjórin í Runavík til starvsfelaga sín í Eysturkommunu tann 7.mai í ár.
Og tað er tað, sum næmingarnir og foreldur teirra vita higartil. Tey hava ikki frætt meira, um seinasti skúladagur er hjá næmingunum í morgin.
Fyrra freistin var 13.april.
Træta um skúlagjald
Ein træta um fimm dreingir úr Gøtu, sum ganga í áttanda flokki í skúlanum við Løkin í Runavík, tykist ikki at kunna loysast, tí eingin vil gjalda skúlagongina hjá teimum.
Gøta er í Eysturkommunu, og Eysturkommuna, sum ikki hevur framhaldsdeild, hevur avtalu um framhaldsdeild við Fuglafjarðar kommunu og rindar fyri tey, sum ganga har.
Men Eysturkommuna vil ikki gjalda fyri næmingar, sum fara í framhaldsdeild aðrastaðni, sigur borgarstjórin, Jóhan Christiansen.
Hann sigur, at tað eiga foreldrini hjá næmingunum, sum eru í framhaldsdeild aðra staðni enn í Fuglafirði, at vita.
Eysturkommuna vil ikki gjalda rokningina frá Runavíkar kommunu, sum er 15.000 kr. fyri hvønn næming í framhaldsdeildini við Løkin.
Hendan støðan hevur verið eina ferð fyrr, sigur Jóhan Christiansen. Tað var í 2014, men tá fluttu næmingarnar bústað í Runavíkar kommunu.
Prinsipp
Men talan er ikki pengarnar men um prinsippið, sigur Jóhan Christiansen.
Eysturkommunu fer ikki at gjalda fyri eina tænastu, sum kommunan ikki hevur biðið um.
Jóhan Christansen sigur, at Eysturkommuna rindaði fyri nakrar næmingar, sum fóru í fótbóltsskúlan í Havn í 2010, tí tað var ein serligur skúli.
Foreldur í Eysturkommunu siga, at higartil hava pengarnir fylgt næminginum, sama hvønn skúla, tey eru farin í.
Næmingarnir, sum nú eru í skúlanum við Løkin, eru teir fyrstu, sum Eysturkommuna ikki vil gjalda fyri, siga foreldur.


text:
Orð og lag: MC-Hár
Sperm, sperm,
Oralseks, analseks, sutta ein murt
reyvarholið verður við glíðikrem smurt
hondjørn, bondaga pískasløg og skríggj
kom og blanda sperm í mítt morgunkvalmaspýggj
dildoin vibrerar, tambar tarmin hjá mær
meðan mín viberar í tarminum hjá tær
urinseks, spanskt, franskt, ungarskt og bulgarkst
mítt gummilastik undirtoy er ljósareytt og smart
Eg elski tá tú kemur í mær
men ikki eg forkasti at koma í tær
Sperm, sperm
Prins Albert á høvdinum havi eg
fimm kilos vektir eru nakað fyri meg
nakkost og flatlús í hópatal
murturin hjá mær aldrin vaskast skal
teir í Mold eru tað vit kalla rættir menn
teir kunnu taka meg tríggir í senn
at slikka eitt reyvarhol sum smakkar av cucc
ger tað meg kanska til ein verri bukk
Eg elski tá tú kemur í mær
men ikki eg forkasti at koma í tær
(MC-A, SBN/TjÈ)